Auritz taldeak autismoaren alde egindako 'Laino eder hori' lanaren kontzertua, datorren ostiralean, Gasteizen | El Correo\nZurekinAuritz taldeak autismoaren alde egindako 'Laino eder hori' lanaren kontzertua, datorren ostiralean, Gasteizen\nAuritz taldeak autismoaren alde egindako 'Laino eder hori' lanaren kontzertua, datorren ostiralean, Gasteizen\nKontzertua Jimmy Jazz aretoan izango da 22:00ak inguruan\nPAUL PICADO Sábado, 12 enero 2019, 00:29\nDatorren ostiralean Auritz taldeak autismoaren alde prestatutako 'Laino eder-hori' proiektuaz gozatzeko aukera izango dugu Jimmy Jazz aretoan. Aretoko ateak 21:30ean irekiko dituzte eta kontzertua 22:00ak aldera hastea espero da. Sarrera doan da, leku guztiak bete arte.\nAuritz taldea Bizkaiko Idi Bihotz, OST edo Zenttric taldeetan egondako musikariek osatzen dute. Oraingoan proiektu berri bat abian jarri dute, 'Laino eder hori' izenekoa. Berez, liburu-disko bat da eta helburua autismoaren arazoaren berri ematea da. Horretarako, Santutxuko Ugaitz izeneko ume baten benetako kasua kontatzen dute.\nUgaitzi autismo espektroaren nahasmendua diagnostikatu zioten zazpi urterekin, eta Monika bere amarekin hitz egin ondoren, diskoa sortzen joan ziren. Taldeko bi kideek Apnabin (Bizkaiko Autismo Elkartea) lan egiten zuten, eta lana eta musika bateratzea bururatu zitzaien. Horrela, amarekin bildu ziren bere istorioa konta ziezaien.\n'Laino eder hori' istorio horretan oinarritutako lana da, eta kutsu negatiboa ez ematen saiatu dira. Errealitatea kontatzen da baina mezu itxaropentsua ere ematen da. Diskoaz gain liburu bat ere idatzi dute, eta hor, Toti Martinez de Lezea idazlearen eta The Wizards taldearen Inaren laguntza izan dute. Totik epilogoa egin du.\nHorrenbestez, Ugaitzen istorioa musikaren eta literaturaren bidez adierazi dute, izan ere, liburu bat eta disko bat prestatu dituzte. Guztira, 13 abesti dira, liburuan kontatzen den istorioarekin zerikusia dutenak. Diskoa euskaraz da, baina liburua gaztelaniaz, jende gehiagok uler dezaten.\n'Good Bye, Lenin' filma emango dute asteartean Artiumen Opariak banatzen


EBko kohesio politika: 160 milioi euro Txekiako trenbide garraioa modernizatzeko - EBko berriemailea\nGai erlazionatuak:Txekiaeutrenbide garraioa\nBatzordeak 7.5 milioi euroko txekiar plana onartzen du koronabirusaren agerraldiaren ondorioz Pilsen hirian kokatutako enpresei laguntzeko\nEuropako Batzordeak 7.5 milioi euroko txekiar plana onartu du koronabirusaren agerraldiaren ondorioz Pilsen hirian kokatutako enpresei laguntzeko. Eskema estatu laguntzaren bidez onartu zen Aldi baterako Esparrua. Laguntzaren helburua Txekiako ekonomiaren asaldura larria konpontzeko eta Pilsenen kokatutako enpresa eta erakundeei jarraitasun ekonomikoa zaintzen laguntzeko. Era berean, gobernuaren laguntza programak ('COVID Rent Program', 'COVID-SPORT Programa' eta 'ANTIVIRUS Programa') osatzen ditu.\nFinantza erakundeetatik aparte sektore guztietan aktibo dauden onuradunek parte hartu ahal izango dute erregimenean. Honako azpi-neurri hauek ditu: Errentaren deskontua eta alokairuen ordainketa geroratzea ez diren hiriko jabetzako lokalengatik, epemuga geroratzea nekazaritza-lurrak eta garapenerako jarduerak egiteko lurrak errentan emateko ordainketak, diru-laguntza zuzenak sortutako publikoki finantzatutako erakundeentzako. edo Pilsen Udalak sortutakoa eta Pilsen Udalak ez dituen kirol klub eta kultur erakundeentzako sortua.\nBatzordeak ikusi du Txekiako eskema bat datorrela Aldi Baterako Esparruan zehaztutako baldintzekin. Bereziki, onuradunek jasotako laguntza osoa ez da enpresa bakoitzeko 800,000 eurotik gorakoa izango da (120,000 euro arrantza eta akuikultura sektoreko jarduera bakoitzeko edo 100,000 euro nekazaritzako produktuen lehen ekoizpenean aktibo dagoen enpresa bakoitzeko. Batzordeak ondorioztatu du neurria beharrezkoa dela egokia eta proportzionala estatu kide bateko ekonomiaren asaldura larria konpontzeko, 107. artikuluaren 3. paragrafoko b) TFEarekin eta Aldi Baterako Esparruan ezarritako baldintzekin bat.\nHori oinarri hartuta, Batzordeak neurria onartu zuen EBko estatu mailako laguntza arauen arabera. Koronibirus pandemiaren eragin ekonomikoari aurre egiteko Batzordeak aldi baterako esparruari eta beste ekintza batzuei buruzko informazio gehiago aurki daiteke. hemen. Erabakiaren isilpeko bertsioa SA.58430 kasu zenbakian erabilgarri egongo da Estatuko laguntzen erregistroa Batzordeari buruz lehiaketa webgunea edozein konfidentzialtasun-arazoek konponduta.


Euskaldunon nekea - - Guaixe.eus\nYolanda Olasagarre 2020-09-04 08:21\nBerriro urrian (irailean) gaude, uda despedituko da, ikasturteari ekinen diogu, oporren bueltako hilabeteei hasiera emateko. Uda lasaiago egoteko garaia izaten da, disfrutatzeko garaia, zenbait lizentzia hartzeko garaia eta zenbait zama arintzeko garaia. Zamaz ari garela, zenbatendako da euskaldun izatea zama. Ruper Ordorikak zioen moduan Euskaldun izatea zein nekeza den, Hobe nuela hautatzea, Munduko hiritar izatea.\nZergatik da hain nekeza euskaldun izatea? Gure hizkuntzaren aldarrikapena egiten aritu behar dugulako, etengabe. Nekez erlaxatu gaitezkeelako, inertziak gure inguruko beste hizkuntzen alde egiten duelako (gaztelania, frantsesa, kasu). Elkarrizketetan, geure baitan, zein hizkuntza hautatuko dugun erabaki behar dugulako, behin eta berriz. Horrek sortzen digu sarritan barne gatazka. Barne gatazka horretan euskaldun izatea edo munduko hiritar izatea erabaki behar dugulako. Alegia, maite duzuna eta zarena zaintzea; baina, era berean, nekagarria dena eta zamatsua. Maitasun-gorroto harremana esaten zaio horri. Ordorikaren kantak dioena: Zaindu maite duzun hori. Zaindu gorroto duzun hori.\nAurten itzulera berezia da, nork ikusi du horrelakorik? Halere, lanbide honetan urria (iraila) ez dator berrikuntza handirekin, zaharrak berri datozkigu eta horiekin jarraitu beharko dugu euskaldun izaten jarraitu nahi badugu.\nEuskaraldiarekin, laster, hizkuntza ohiturak aldatzeko erronka izanen dugu, eta, horrenbestez, euskararen erabileran urratsak emateko. Izan gaitezen ahobizi pazientziadunak euskaraz hain ongi moldatzen ez diren euskaldunekin zein belarriprest izanen direnekin; ez ditzagun lotsarazi; euskaraz aritzera animatu ditzagun, hizkuntza praktikatuz ikasten dela esanez… Hori bai, berriro ere nekatu egin beharko dugu emaitza ikusteko.


Hezkuntza – Ikastola Askatu\n2016eko urriaren 21a Hezkuntza\nAtzo Ebaluazioaren paradoxak izeneko mezua argitaratu nuen eta, ebaluazioaren gaiarekin jarraituz, gaur beste dokumentu bat doakizue. Gaurko honetan, totum revolutum bat topatuko duzue. Ebaluazioaren izaeraren… … Osoa irakurri\n2016eko urriaren 20a Hezkuntza\nAzken bolada honetan ebaluazioaren inguruan lanean aritzea tokatu zaidanez, hortik zehar gordeta nituen material ezberdinak berreskuratzen aritu behar izan nuen udako oporretan. Duela urte asko… … Osoa irakurri\n2015eko uztailaren 18a Hezkuntza\nDuela hiru urte mezu hau IKTeroak blogean argitaratu genuen eta orain, … Osoa irakurri\n2015eko maiatzaren 9a Albisteak/Hezkuntza\nGiza gorputza eta osasuna ardatz dituen proiektuaren lanketaren barnean, Aitziber Barandiaran, mailako ama eta sendagilea, ikastolara ekarri dugu osasun ohituren garrantzia azpimarratzeko. … Osoa irakurri\n2015eko apirilaren 15a Hezkuntza\n… Osoa irakurri\n2015eko martxoaren 15a Albisteak/Hezkuntza\nMalagako Unibertsitateko Angel I. Perez Gomez katedraduna Ikastolen Elkarteak antolatuta eta Gasteizen ospatu diren XXII. Jardunaldi Pedagogikoetan izan zen eta oso gauza mamitsuak esan zituen.… … Osoa irakurri\n2015eko urtarrilaren 6a Hezkuntza\nPOI – Bultzatu ikasleak munduko arazoak konpon ditzaten\n2014eko abenduaren 30a Hezkuntza\nMunduko irakaslerik onena\n2014eko azaroaren 16a Hezkuntza\nCurriculum guztiak zaharkituta daude?\nMarc Prenskyren “The World Needs a New Curriculum” (PDF Ingelesez) izeneko dokumentua irakurrita (Liburu osoa hemen topa dezakezue), duela 7-8 urte onartu eta gurea egin… … Osoa irakurri\n2014eko azaroaren 5a Albisteak/Hezkuntza\nLehen hiruhileko honetan, dakizuenez, gure proiektuan uraren gaia gure eskualdearekin uztartuta jorratzen ari gara. Orain arte, gai ugari lantzen eta, zergatik ez, nahasten ari gara.… … Osoa irakurri\nBerrikuntzaz asko hitz egiten da azken urte hauetan eta garbi dago, hezkuntza ez dela “moda” horretatik kanpo geratu. “Etengabeko hobekuntzan oinarritzen gara…”, “Berrikuntzen bila dihardugu…”,… … Osoa irakurri\n1 2 3 … 9 Hurrengoa


Aretha Franklin (1942) abeslari afroamerikarra da, soul musikaren “erregina”tzat hartua izan dena. Aro garaikideko musika artistarik eraginkorrenetarikoa izanik, arraza berdintasunaren eta emakumearen askatasunaren alde borrokatu zen. 1987an Rock&Rollaren famaren harresian sartzen lehenengo emakumea ere izan zen.\nRespect 1967ko single arrakastatsua izan zen, bi urte lehenago Otis Redding-ek egindakoaren bertsioa, hain zuzen ere. Funtsean eta era argian Arethak ERRESPETUA exijitzen dio bere bikotekideari. Harremanetako maitasunaren adierazpenak elkarrenganakoak izan behar direla aldarrikatzen du, eta ez soilik alde batekoak. Eta errespetu hori jaso ezean, emakumeak libreki alde egiteko erabakia har dezakeela argi uzten du.\nAin’t gonna do you wrong (ooh) ’cause I don’t wanna (ooh)


Workshops | Ainara LeGardon\nAutogestio-ikastaroak / Jabetza intelektuala / Sormena\nAinara LeGardonek eskaintzen dituen tailerretan, 20 urte luzeotako eskarmentua biltzen du. Artistei egitasmoak autokudeatzeko dituzten tresnen eta aukeren inguruko ezagutza transmititzen die: izapide legal eta teknikoak, Jabego Intelektualaren inguruko kontzeptuak, eskubideen kudeaketa, promozio eta zabalkundea, sorkuntza eta motibazioa sustatzeko eta hobeto aprobetxatzeko aholkuak, eta abar.\nBaina garrantzitsuena da zalantzak eta hausnarketak azaltzean, parte-hartzaileek beren helburuak eta horiek lortzeko bideak birplanteatzen dituztela. Modu horretan, tailerrak gure lana, etika eta estetika kuestionatzeko eta hausnarketa egiteko ariketa kolektibo bihurtzen dira. Zein da sortzaile, artista eta herritar gisa dugun jarrera? Zein da gure sorkuntzaren inguruko konpromisoaren eta arduraren esanahia, besteen esku jartzen dugunean? Eta zergatik dihardugu modu batera eta ez beste batera?\nMusika pentsatzea. Artea pentsatzea. Elkarrizketa, eztabaida eta hausnarketa sortzea, gure erabakien gaineko kontrolari eutsi ahal izateko behar dugun informazioa eskuratzea; erabaki horiek edozein izanda, beren ondorioen jakitun izan gaitezen.\nAzken urteetan, 300 ikaslek baino gehiagok hartu du parte eskoletan. Beren kezkak, galderak eta jakinmina azaltzen dituzte, parte-hartzaileek beraiek sare sozial ezagun batean sortutako talde batean. Horri esker, handituz doan komunitate bat sortu da, autoekoizpenari buruzko aholkuak eskatu eta emateko, informazioa eta albisteak trukatzeko, eta bestelako gai interesgarriak zabaltzeko. Komunitate hori osatzen dute hainbat musikarik, moldatzaile profesionalek, konposatzailek, soinu-teknikarik, diseinatzailek, kazetarik, kultur-kudeatzailek, abokatuk, ikus-entzunezko errealizatzailek, argazkilarik, eta abarrek.\nEskola horiek izandako erantzun bikainaren ondorioz, tailerren 2. mailari ekingo dio aurten, progama zabalagoko edukietan sakontzeko.\n2014ko azaroan “Otro modelo es posible” (Beste eredu bat posible da) ikerketa argitaratu zuen. Bertan, musikaren arloan, Jabetza Intelektualeko eskubideekin egiten den kudeaketaz hausnartu zuen, paradigma aldaketa baten beharra eta bideragarritasuna azpimarratzeko.\nII. Rodrigo Uría Meruéndano Arte Zuzenbide Sariko epaimahaiak haren honako artikulu hau hautatu du bere hurrengo argitalpenerako: “Europar Batasuneko lege-markoaren berrikusketa, jabetza intelektualari dagokionean: eskubideen kudeaketaren etorkizunak dakartzan gatazkak, modernizatzeko proposamenak eta inplikazioak”.


Ateak zabalik ditugu. Hartu hitzordua eta zatoz elkar ezagutzera! - Asti Leku ikastola\nHome » Albisteak » Astiberri » Ateak zabalik ditugu. Hartu hitzordua eta zatoz elkar ezagutzera!\nAteak zabalik ditugu. Hartu hitzordua eta zatoz elkar ezagutzera!\n10 Abe, 2021\nZure seme-alabak Asti Lekun matrikulatzeko interesaturik baldin bazaude gure proiektua ezagutzera gonbidatzen zaitugu.\nAsti Leku gara, ezkerraldean erreferentzia den familien ikastola kooperatiboa.\nIrudiaren gainean sakatu informazio guztia ikusteko


EAJ: "Ez gara Bilduren probokazioei erantzutera aterako" - Oñati - Goiena.eus\nEAJ: "Ez gara Bilduren probokazioei erantzutera aterako"\nGoiatz Arana 2014-06-04 12:57\nAzken plenoan gertatutakoaren harira, Oñatiko jeltzaleen bozeramaile Lourdes Idoiagak adierazi du EAJ ez dela Bilduren "probokazioei" erantzutera aterako eta oposizio "zorrotz eta konstruktiboa" egiten jarraituko duela. “Udal gobernuak ur ordenantza berriaren onespena bertan behera utzi izanaz pozten" direla esan du eta horri gehitu dio "urtarrilean EAJk proposatutakoa egingo" dela orain.\nOñatiko EAJko Udal Taldearen prentsa oharra, osorik:\n"Oñatiko EAJ-PNVko udal bozeramaile Lourdes Idoiagak prentsaurreko bidez azaldu du pozik daudela udal gobernuak ur ordenantza berriaren onespena bertan behera utzi duelako. "Behin eta berriz azaldu dugun modura, jarraitu du bozeramaileak, ordenantza berriak desorekak eta injustiziak sortuko lituzke, izan ere, kontsumo-tarte berriak etxebizitza bakoitzean erroldatutako pertsona kopuruaren menpeko izango lirateke, eta ondorioz, etxebizitza "hutsen" kasuan faktura %14,6 igoko litzateke", adierazi du Idoiagak. Hori gainera, aurretik azterketa sakonik egin gabe eta salbuespen kasuak kontutan izan gabe, besteak beste, legalki formalizatu gabeko bikoteenak edota gurasoak zaintzeko etxez aldatu direnenak. Horregatik, talde jeltzalea ur fakturatze sistema berriaren aurka azaldu da hasieratik, "nahiz eta sistema berriaren helburu nagusiarekin bat gatozen", azaldu du Idoiagak.\n"Egindako lan eta eskakizunei esker udal gobernuak atzera egin du bere erabakian eta urtarrilean EAJ-PNVk egindako proposamena da orain udal gobernuak aurrera emango duena", azpimarratu du Idoiagak. Talde jeltzaleak proposatu modura, ur tarifikazio berria ez da aurten ezarriko eta 2014an azterketa sakona egingo da. Hori horrela, ordenantza berria ezarri aurretik, aurreko fakturazio sistema eta sistema berriaren arteko konparaketa egingo da, eraginak baloratuko dira eta Oñatiko errealitatea eta salbuespenak ondo aztertuko dira. "Beraz, orain arte gauzak korrika, presta eta gaizki egin badira ere, hemendik aurrera eta kasu honetan gauzak ondo egitea lortu dugu", gaineratu du bozeramaile jeltzaleak.\nAzkenik, azken plenoan gertatuaren harira, Lourdes Idoiagak adierazi du EAJ-PNV ez dela Bilduren probokazioei erantzutera aterako, baina argi utzi du ez dietela azken udalbatzan egindako adierazpen eta salaketak egiten utziko ere. "Irainak gaitzesten ditugu, ez baita gure politika egiteko ezta jokatzeko modua ere". "Oposizio zorrotz eta konstruktiboa egiten jarraituko dugu gure betebeharra delako oñatiarren interesak defendatzea eta herritarrei informazioa ematea, baita gobernuaren kudeaketa kontrolatzea eta gauzak gaizki egiten diren kasuetan horiek salatzea ere", azpimarratu du Lourdes Idoiaga bozeramaileak".\nOñatiko EHBildu eta EAJ, pasa den egueneko osoko bilkurari buruz\nGoiatz Arana 2014 eka 04 Oñati\nUraren kudeaketaren harira piztu zen EHBilduren eta EAJren arteko eztabaida, funtsean. 23 puntuko gai zerrendarekin, osoko bilkura laugarrenean zih...\nEHBildu: "Larria deritzogu EAJko oposizio buruak hartu zuen jarrera oldarkorrari"\nKoalizioak adierazi du sakoneko arazoa dela 2008ko abenduan hartutako erabaki bategatik uraren kudeaketaren eskumena galdu izana, eta gaineratu du ...\nEAJko zinegotziek utzi egin zuten Oñatiko osoko bilkura, Bildukoekin eztabaida sutsuak eduki eta gero\nJulen Iriondo 2014 mai 30 Oñati\nUraren kudeaketak eta San Martingo etxebizitzek eragin zuten bi alderdien arteko elkar ulertu ezina. Atzoko plenoaren gaineko iritzia eskatuta, atz...


Arlo sozioekonomikoa sustatzeko diru laguntzak emango ditu udal elkarteak - zarauzkohitza.eus\nZarauzko Hitza\t2017-09-11 16:11 Ekonomia\nIrailaren 30a da ekintzailetasuna, enplegua, inbertsioak eta lankidetza egitasmoak sustatzeko laguntzak eskatzeko azken eguna.\nUrola Kostako Udal Elkarteko lehendakari Igor Iturain diru laguntzen azalpenak ematen. (A. Larrañaga Solaberrieta) | Ikusi handiago | Argazki originala\nUrola Kostako Udal Elkarteak diru laguntza deialdia egin du ekintzailetasuna, enplegua, inbertsioak eta lankidetza egitasmoak sustatzeko. Aurreko urteetan hainbat laguntza eskaini dituzte mankomunitateak zein kostako udalek arlo sozioekonomikoa bultzateko. Aurten, aldiz, bateratu egin ditutzte eta, guztira, 230.000 euro emango ditu udal elkarteak. Hala onartu zuen zuzendaritza batzordeak uztailaren 7an, aho batez.\n1. Jarduera ekonomikoak sortzeko diru laguntzak: enpresak sortzeko diru laguntzak dira.60.000 euro gorde dira lerro honetarako.\n2. Enpleguaren sustapena: prestakuntza jaso ondorengo kontratazioetarako diru laguntzak dira. Eskualdeko enpresentzako diru laguntzak dira, prestakuntza bonoa eskuratzen duten langabeak kontratatzeko. 90.000 euro gorde dira lerro honetarako.\n3. Inbertsioetarako diru laguntzak: Itzuli beharrik gabeko diru laguntzak emango dira enpresaren jarduerarekin zerikusia duten inbertsioetarako. 50.000 euro gorde dira lerro honetarako.\n4. Lankidetza egitasmoak garatzeko diru laguntzak: Itzuli beharrik gabeko diru laguntzak emango dira eskualdeko hezkuntza zentroek eta enpresek lankidetzan garatutako proiektuetarako. 30.0000 euro gorde dira lerro honetarako.\nAzken bi lerroak berriak dira. Bete behar diren baldintzen zein laguntzen oinarrien inguruko xehetasunak Urola Kostako Udal Elkartearen atarian daude eskuragarri. Eskabideak aurkezteko azken eguna irailaren 30a da.\nHazilan proiekturako deialdia egin du Udal Elkarteak\nMaiatzeko datuen arabera Urola Kosta bailarak %7,15eko langabezia tasa du\nIndarberrituta ospatu dute 50. urteurrena\nLABek deituta, bi orduko lanuzteak ari dira egiten gaur\nPrekarietatea salatzeko, bi orduko lanuztea eta elkarretaratzea deitu ditu LABek\nZarauzko Jubilatu eta Pentsionisten Plataforma "atsekabetuta" EAJren jarrerarekin\nBisita teknikoa egin dute Donostiako turismo arloko hainbat profesionalek\nBerrikuntza tresnei buruzko ikastaroa antolatu dute langabeentzat\nAdministrari bat kontratatuko du Gurutze Gorriak uda sasoirako\nIzeta sagardoak bigarren postua lortu du Nazioarteko Sagardo Lehiaketan


Euskal Herrian gehien liluratzen nauena paisaien aniztasuna da. Ni hemen bizi naiz urte osoan, Artzamendi, Uztaritzeko oihan eta Errobiko zirga-bidearen artean. Mendian ibiltzea atsegin dut, eta aukera dudan oroz kasko batera igan eta handik 360°ko ikuspegia gozatzen dut! Denen neurriko ibilbideak daude, luzeak eta laburrak!\nGure Herriaren natura aberats eta anitza urtaroen arabera aldatzen da.\nErrota Handiko erreserba naturala\nLeku hau ez dut aipatu oraindik. Arrangoitzeko Errota Handiko urmaela.\nBelardi eta oihanez osaturik, multzo ekologiko paregabea eskaintzen die hainbat landare eta animalia espezieri: txoriak, intsektuak, anfibioak, ugaztunak. Ugaztunen artean Bisoi europarra. Leku bikaina da naturaz gozatzeko eta harengandik hurbil sentitzeko.\n2008ko abenduaren 15etik 9 hektarea ditu sailkatuak. 19 habitat desberdin ditu, 250 landare mota eta 274 animalia espezie ditu, eta hauen artean 140 txori mota: txilinporta txikia, arrano txikia, zingira-mirotza, arrano arrantzalea…\nLeku hau bereziki atsegin dute burruntzia edo mari-orratz espezie anitzek (38 zenbatuak gaur egun, besteak beste Merkurioren burruntzia) eta eguneko pinpirinak (50 espezie).\nLeku pribatua da. Munduko Hezeguneen Egunean soilik sar daiteke. Aurten otsailaren 12an izanen da zabalik. Erreserbak 2018ko otsailaren 9a aitzin. Harremana : 05-59-70-58-37\nBero xapa delarik, bada familian egin daitekeen ibilaldi goxo bat: Uztaritzen, Ingelesen gurutzetik abiatuz.\nOihanean egoteko leku aproposa. Ibilbidean zehar, orientazio mahai bat, usotegiak eta Otsanzeko kapera ikus daitezke. Kapera Uztaritze, Zuraide eta Senpere herrien arteko mugan da. Iragan mendera arte euria eskatzeko prozesioetarako hara joaten zen jendea. Erdiarokoa da. Bertan gordetzen ziren giristinoak inbasoreengandik eta Compostelarako bidea egiten zuten beilariak han gelditzen ziren ere. Frantses iraultza denboran suntsitu zuten. Geroztik berriz eraiki zuten, jatorrizko fundazioen gainetik. 18,30 metro luze eta 7 zabal egiten ditu. Ekialdean hemiziklo bat dauka sarreratik 13 metrora. Teilatuaren zureriak zoragarriak dira eta teilaz estalia da. Badira ere brontze hondakinak dituen labe baten aztarnak. Horrek erakusten du ezkila bertan egin zutela.\nIngelesen gurutzea ere ikus daiteke, eskistoan zizelkatua eta 2 metro gorakoa. 1713ko urtea du idatzia, 1701 eta 1714 artean Frantzia eta Espainiaren arteko gerlan hil ziren soldadu ingelesen omenez egina da.\nItzulia egin eta, mahainak hor daude bazkari edo askaria egiteko.\nOrain 3 urte, Pirinioak zeharkatu nituen GR10 bidetik. Eguraldia ez zen nahi bezalakoa eta artzain etxola batean babestu behar izan nuen. Baina Euskal Herrian denbora txarrak ez duenez luzaz irauten, arratsaldean berriz ekin nion ibiltzeari. Euriaren ondoko koloreak zoragarriak dira...\nArtzamenditik abiatuz, 800m-ko altueran diren ezponda batzuk daude: harrigarriak benetan! Haitz horietan dago bizilekua hautaturik menturaz Pirioetako sai arre koloniarik handiena. Sai zuria, edo Behi bideko andere xuria, hor bizi ez bada ere, noiz behinka inguru hauetan ikus daiteke.\nMendira joan aitzin, eguraldi iragarpena hartu eta beti ere Basajaunen gomendioak segi itzazue.\nBasajaunen gomendioak !(399,04 kB)\nMundarraine (edo Arranomendi)\nEne txoko kuttuna. 750 metrotan Itsasu eta Ezpeleta gainetik. Mendi hau kaskoan dituen haitz handiekin ezagutzen da. Eskaladarako leku ezaguna da eta haren inguruan zohikaztegiak ikus daitezke.\nEskalada gida-liburua(1,51 MB)\nBa al zenekien zohikaztegietan (hezeguneak) drosera eta mukibelarra bezalako landare karniboroak ikus daitezkeela? Han pottokak ere ikus daitezke, betizuak eta sai arreak.\nIbilaldi zoragarriak eskaintzen dituen mendi horretan hondakin protohistorikoak ikus daitezke: harrespilak.\nKaskoan bada ere erromatar garaiko gotorleku baten aztarna. Jose Miguel de Barandiaran-en arabera, Nafarroako erresumak XII. mendean berritu zuen eta hainbat gobernadoreren eskutan egon zen.\nDuvoisin kapitainak, 1858an idatzi zuen gotorlekuko hormek 1.60m-ko loditasuna zutela. Erdian eskailera batek lurpeko amunizio eta janari biltegietara eramaten zuen...\nMaite dut hara joan eta garai hartan gertatutakoa irudikatzea... Ene aitatxik behin eta berriz aipatu zizkidan laminak: izaki txiki zintzo, langile eta zubi zein eliza eraikitzaileak direnak... harpeetan, putzuetan, erreka bazterretan eta gaztelu abandonatuetan bizi omen dira. Ba omen dago kaskotik Ezpeletarako tunel bat. Orduak pasa ditut aitatxirekin tunel horren bila. Ez dugu aurkitu, baina laminen aztarnak bai. Bat ageri da gazteluan eta beste bat Mundarraine aldean.\nAtekagaitz eta Artzamendi\nArtzamendi da maite dudan beste lekuetako bat. Oinez ala autoz joan daiteke (kasu, errepidea bihurria eta hertsia da) Artzamendira (926m). Handik, mendi txikiagoak oinetara izanen dituzu, eguzki betean eta batzuetan lainoen artean. Mendebaldera so eginez Kantauri Itsasoa ageri da! Gain hartan, dena da atsegingarri: pottokak, paisaiak,.... Baita saiak ere, zeruko jaun eta jabe. Kabiak hemendik hurbil dituzte, Itsusietan.\nAtekagaitz Errobi bazterrean da. Errekaren ur lasterren arramantza entzuten da Artzamendirako bidean. Legenda baten arabera, Errolan, Errobiko aranetik igaro zen Orreagarako bidean. Atekagaitzen bidea idekitzeko "Durandal" ezpataz haitza zulatu omen zuen.\nHortik pasatzen bazarete Baionatik Donibane-Garazira doan trena ikusiko duzue.\nEne igandetako ohitura kuttuna zirga-bidean gaindi roller-ekin ibiltzea da. Bideak hamar bat kilometro luze du Uztaritze eta Baiona artean Errobi ibaiaren bazterretik. Malda arras guti duenez denek har dezakete bidea. Gainera "barta" paisaia zoragarriak zeharkatzen ditu eta han-hemenka krakada edo atsedenaldi bat egiteko leku ugari eskaintzen du. Leku bikaina da oinez, bizikletaz, roller-ez ibiltzeko eta haurrak karrosan eramateko.\nOHARRA: Lehen, bide hau ontziak Errobi igotzen laguntzeko erabiltzen zen. Orain ibai bazterreko etxeetarako, arrantzaleentzako eta ibiltzera joateko pasabidea da. Uztaritze eta Baiona artean 11 km-z Errobi ibaia segitzen du bere ezker aldetik.\nNOLA IRITSI: Uztaritzera sartu eta Guadalupe auzoa zeharkatu behar da. Haltya jauregira eta Heraitze auzorantz igo aitzin, Leihorrondoko bidea hartu behar da.\nUztaritzeko Zentro Teknikoaren aitzinean eskuinera itzuli eta hor duzue zirga-bideko aparkalekua. Basusarritik ere sar daiteke.


Joxepa Antoni Aranberri, jostundegiko bertsolari ausarta - Kultura - Berria\nJoxepa Antoni Aranberri, jostundegiko bertsolari ausarta\nXenpelarren ilobaren biografia idatzi eta sarean irakurgai jarri du Elixabete Perez Gazteluk\nJostundegian egindako argazkia, Antonio Zabalaren Xenpelar eta bere ingurua liburutik jasoa. Joxepa Antoni Aranberri Petriarena goiko aldean ageri da, erdian, aurrean Monika Galarraga laguna duela. AUSPOA BILDUMA\nEgungo feminista askok onartu eta are harrotasunez aldarrikatzen dituzte gizarteak asmo gaitzeslez sortu eta erabilera peioratiboz zabaldutako izendapen batzuk. Joera horretan aitzindari dute, neurri batean bederen —garaiak ameti zitzakeen muga estuen barruan betiere—, Joxepa Antoni Aranberri Petriarena bertsolaria. Amaia Zubiriaren ahotsean aski ezagun egin diren Bertso berriyak, neska zar batek bere burubari jarriyak bertso sortaren egilea izateaz gain, Enrike Elizetxetak Ibaizabal aldizkarian neskazaharrei buruz 1902an argitaratu zituen bertso sarituei zorrotz erantzun zien Aranberri Petriarenak, bertsotan, argituz, besteak beste, neskazahar guztiak ez zirela senargai edo senarrik ez izateagatik ernegatuta bizi. Errenteriako Udaleko Berdintasun Kontseiluaren enkarguz, Joxepa Antoni Petriarenaren biografia bat idatzi berri du Elixabete Perez Gaztelu Deustuko Unibertsitateko irakasle eta ikerlariak, eta Interneten doan irakurtzeko moduan jarri, Errenteriako Udaleko webgunean, http://www.errenteria.info/files/Joxepa_Antoni_Aranberri.pdf helbidean, argazki, grabazio eta loturekin osatuta. Oraingoz argitalpena ez da kaleratu paperezko liburu gisa.\nErrenterian 1865ean jaio eta 1943an hil zen Aranberri Petriarena, eta Juan Francisco Petriarena Berrondo Xenpelar bertsolari ezagunaren (Errenteria, 1835-1869) iloba zen, Xenpelar azken urteetan zaindu zuen Maria Luisa arrebaren alaba zehazki. «Ni ez naiz aditua bertso kontuetan, baina herrikoa naizenez laguntzeko modu bat iruditu zitzaidan biografia hau idaztea», azaldu du Perez Gazteluk. «Antonio Zabala izan da abiapuntua, garai hartako edozein bertsolari ikertzeko ezinbestekoa baita harengana jotzea. Zabalak Joxepa Antoni Aranberri Petriarenari kapitulu bat eskaini zion Xenpelarri buruzko liburuan [Xenpelar eta bere ingurua, Sendoa, 1993], haren iloba zenez, eta nire helburua izan da hura adar izatetik bere lekua izatera eramatea».\nZabalak idatzitakoa «kokatu» egin du Perez Gazteluk, eta, «osatzeko», dokumentazioa bilatu. «Horregatik, pentsatu nuen aukera ona izango zela audioak ere sartzea, eta Mirari ahizpak Aranberri Petriarenaren bertso batzuk kantatu eta grabatu ditu Eresbilen, grabazioak liburuaren osagarri gisa jartzeko. Horrez gain, Internetek ematen dituen aukerak baliatu ditut hainbat dokumentutara loturak egiteko ere».\n«Bertsolari hau ulertzeko nahitaezkoa da bere garaian kokatzea», Perez Gazteluren iritziz. «Ez da baserritarra, kaleko bertsolaria baizik; etxeko eta fabrikako langilea da. Garai hartako emakume batek zer kontatzen duen eta bere plaza non eta nola bilatzen duen ikusteko ere interesgarria da. Emakumeak ez ziren ibiliko garai hartako sagardotegietan, baina jostundegietan biltzen ziren. Uste dut ikertzeko dagoela garai hartan jostundegiek emakumeen elkarleku eta plaza gisa izan zuten garrantzia». Aranberri Petriarena ez zen jostuna, fabrikako langilea baizik, baina lagunarte estimatua zuen jostundegian.\n«Bertso asko egin zituen Aranbarri Petriarenak, orain ere egiten diren bezala, enkarguz, zorionak emateko eta abar», ekarri du gogora Perez Gazteluk. «Baina bereziki interesgarriak dira Alemania eta Ingalaterraren arteko gerrari egin zizkion bertsoak, 1914koari. Munduari begira zegoen. Erlijioa eta Eliza oso garrantzitsuak ziren berarentzat, baina horrek ez zion eragozten munduan gertatzen ari zenari buruzko interesa izatea».\nInteresgarriak dira haren bertsoak «alderdi sozialaren aldetik» begiratuta ere. «Adibidez, Magdalenako ermita konpontzeko eskatu zuen bertsoen bidez. Eskatzeko modua da bertsoa. Gosetearen garaian patatak banatzerakoan berari ematea ahaztu egin zitzaiela salatzeko ere badarabiltza bertsoak. Ikusten da umorea baduela, eta irakurtzea ere gustatzen zitzaiola, bere neurrian. Resurreccion Maria Azkuek zuzentzen zuen Bilboko Ibaizabal aldizkarira bertsoak bidaltzeko ausardia ere izan zuen… Nik uste dut emakume honek alderdi askotatik duela interesa».\n«Gure mundutxoan ezer gutxi dugu soberan, eta aukera dugunean ahalegina egin behar dugula uste dut honelako pertsonaiek egindako lana berreskuratzeko», dio Perez Gazteluk. «Aukera dagoenean behintzat ahalegin hori egin behar da, eta aurreiritziak ez dira oso onak izaten. Uste dut interesgarria dela emakume hau izan zela eta zer egin zuen jakitea. Batez ere emakumea delako, emakumeek, are gehiago garai hartan, beren ahotsa entzunarazteko eta plazara ateratzeko izandako zailtasunak aintzat hartuta. Inoren ez-dakit-zer izan gabe, bere lekuaren jabe dela uste dut».


Abenduaren 3a Euskararen Nazioarteko Eguna izan dugu. Hori dela eta, Oiartzungo udal aktek euskararen inguruan aditzera ematen diguten datu bat plazaratu nahi dugu. Aurreko mendeetako dokumentazio historikoaren portzentaje nagusia erdaraz idatzita dago; gutxi dira testu elebidunak edo euskara hutsean sortutakoak.\nTestu historikoen aprobetxamendua anitza da eta hizkuntzari lotutako datu hauekin zuzenean nahiz zeharka ikus ditzakegu Oiartzunen ere. Batetik, ageriko informazioa dugu, alegia, euskal hitz, esaldi edo testuak biltzen dituzten dokumentuak. Esparru ugaritan agertzen dira: burdinola, errota edo zubiak bezalako azpiegituren inguruko eraikuntza- edo konponketa-hitzarmenetan, abeltzaintza edo nekazaritzari lotutako idatzietan, gizarte ohitura eta usadioei dagokienetan eta abar.\nHalaber, zeharkako datuak daude. Udal akordioetako informazioen artean, hainbat profesional kontratatzeko asmoz egindako hitzarmenak ikus daitezke, eskola-maisuak horien artean. Halako eskrituretan bi aldeek betebehar edo baldintzak ezartzen dizkiote elkarri eta horiek errespetatzeko hitza ematen dute. Oso informazio aberasgarriak dira esparru horietan euskarak izan zuen, izan ez zuen edo izan zezakeen presentziarekin lotutako datuak eskuratzeko.\nAktetan topatu ditugun eskola-maisuei buruzko lehenengo aipamenak 1672koak dira. Matias Fagoaga besamotza eta Karlos Irisarri jardun horretan aritzea adostu zen. Beraien egitekoak honakoak ziren: "ambos los otorgantes de maestre escuela de niños y niñas del dicho Balle, enseñándoles a leer, escriuir, contar, ajudar a missa y la dotrina cristiana". Urte gutxiren buruan Irisarri zendu zen eta Fagoagak lanhorretan jarraitu zuen, eragozpen fisikoak eragozpen; lana ondo antzean egin zuela ematen du, 1677ko abenduan bere kontratu sei urtez luzatu baitzen. Orduan jasotzen zen moduan, bere jardunean bete beharreko helburuak honakoak zituen:\n"enseñándoles y documentándoles a leer, escriuir, contar, ayudar a misa y la dotrina christiana y otras oraziones y virtuosas en nombre y gloria de Dios, nuestro Señor, y vien d´ellos y enseñándoles ansí vien la urbanidad, cortesía y modo con que se an de portar sin que por y negligencia de dicho Mathías de Fagoaga pierdan los niños en natural que trajeren".\nHizkuntzaren inguruan ez da inolako aipamenik egiten XVII. mende hasiera arte, 1702ko ekainera arte. Andres Albirenarekin garai hartan hitzartutako kontratuan, maisuak, hurrengo bi urteetan honakoa egin beharko zuen: "los tendrá en la escuela a los muchachos, hixoz de vezinos y moradores del dicho valle enseñándoles la Doctrina Cristiana, leer, escriuir, contar y castellano". Hau da hizkuntzaren irakaskuntzari buruz Bailarako udal-aktetan topatu dugun lehen datua. Ziurrenik aipamenak azkeneko urteetan umeei gaztelaniaz irakasleko helburuak oso zorrotz betetzen ez zirela aditzera eman nahi du. Lanean ardura gehiegi ez jartzearen inguruko salaketak ez dira ezohikoak. Errenterian, adibidez, halako egoera mende t´erdi lehenago dugu, 1547an.\n1704ko abenduaren 6an Oiartzungo udalbatzak Frantzisko Juanberria Urnietako eskola-maisuarekin hitzarmena egin zuen. Maisuaren betebeharrak ez ziren soilik idazten, irakurtzen eta zenbatzen erakustea; hezibide eta portaera onak sustatzeko kontuak ere bazeuden: pertsona nagusiak pasatzerakoan kapela kentzea, birao egiten zutenei zigorrak jartzea eta, hezkuntza zorrotz eta gogorraren isla, eskolan ondo baino hobeto zihoazenei laudoriorik ez egitea; aitzitik, noizean behin zigortu egiten zituzten, nahiz eta errurik ez izan.\nHasieran, Juanaberriaren baldintzetan dotrina euskaraz ematea adosten da: "y podrá mandar a un muchacho que sepa bien, diga las oraciones, a la mañana en bascuenze y a la tarde en romance". Beherago ordea, jarrera hau jazarpen bihurtzen da. Maisuaren egitekoen artean, umeei, eskolan ez ezik, kalean euskaraz hitz egitearen debekua gogoraraztea eta hori bideratzea dago:\n"El berano, desde marzo asta los húltimos de septiembre, yrá el maestro a la escuela a las siete de la mañana y podrá salir como arriua está dicho. Y a la hora de salir les dará orden para que ninguo able bascuenze, y que los acusadores tengan también particular cuydado para auisar al maestro quiénes hablan".\nOrdurako salatari eta zigorren dinamika martxan zegoen. Bailararen kasuan eratzuna, zotz edo makiltxoa. Tresna edozein delarik ere, Oiartzungo kasuak beste gauza bat agerian uzten du: zigortu eta debekatu beharreko esparruen artean euskararen erabilera zegoela eta jazarpen honen izaera goiztiarra.\nEuskararen inguruko neurriak XVI. mende erdialdetik eman ziren. Batzar Nagusietan prokuradore izateko gaztelania, irakurtzen eta idazten jakin behar zen. Izatez, ez zen euskararen kontrako jarrera, baizik eta elitizazioa eta gobernuaren partaidetza ixtekoa. Ia osotasunean euskaldun elebakar eta alfabetatugabea zen lurralde batean gobernu itxi bat lortzeko eta gobernu-erakundeetan jarduteko baldintzak ziren.\nNeurri hauek herrietan pixkanaka ezarri ziren, teorian, askotan ez baitziren bete. Denbora igaro ahala gaztelaniari geroz eta garrantzia handiagoa ematen hasi zitzaion, maisuei eskolak hizkuntza horretan ematea agindu zelarik. Halako erabakiek Borbondarren politika zentralistarekin lotua estua dute. Halakoak zein testuingurutan eta zein helbururekin egiten ziren ulertzeko ezinbestekoa da. 1704a Ondorengotza Gerran garaia zen. Testuinguru horretan hezkuntza eta jazarpen politikak abiaraztea zaila zen.\nOiartzunen ikusten duguna XVII. mende amaieran indarrean zer nolako ideia, proposamen eta ekimen zeuden da. Minez ikusten ditugun neurriak euskaldunek beraiek (udalek) sustatu zituzten, hein batean bada ere.


DATUEN BABESARI BURUZKO INFORMAZIO OSAGARRI XEHATUA\n• Nortasuna: Jose María Uribe Albizu\n• IFK: 16204770-M\n• Posta helbidea: C/ Juan Calzada, 8 - 48300 Gernika - lumo ( BIZKAIA )\n• Telefonoa: 946250085\n• Helbide elektronikoa: administracion@funerariauribe.com\nZertarako eta zenbat denboran tratatuko ditugu zure datu pertsonalak?\n• Helburu nagusia erakundean interesdunak helarazitako informazioa tratatzea da, erlazionatzen gaituen kontratu harremana kudeatzeko, kontratuak irauten duen bitartean edo lege betebeharrak betetzeko beharrezkoak diren urteetan.\n• Gainera, eta soilik zuk onartuz gero, hildakoaren argazkia argitaratuko dugu erakundearen web orrian lau egunez.\n• Tratamenduen lege oinarria da eskatzen zaizun adostasuna.\n• Helburu nagusiarekin tratatzen diren datuen hartzaileak administrazio publiko eskudunak dira, lege betebeharrak betetzeko.\n• Edonork du baieztapena eskuratzeko eskubidea erakundea haien inguruko datu pertsonalak tratatzen ari den ala ez jakiteko, bere datu pertsonalak eskuratzeko, datu zehaztugabeak zuzentzeko eskatzeko edo, hala badagokio, ezabatzea eskatzeko, datuak jasoak izan ziren helburuetarako beharrezkoak ez direnean, beste arrazoi batzuk tarteko.\n• Tratamenduaren lege oinarria adostasuna denean, adostasun hori baliogabetzeko eskubidea izango da edozein unetan.\n• Interesdunek, gainera, erreklamazio bat aurkezteko eskubidea dute Datuak Babesteko Espainiako Agentziaren aurrean, datuen tratamendua datuak babesteko araudiarekin bat ez datorrela uste badute.


Ane Mintegik agur esan dio Roland Garros txapelketari - Goierriko Hitza : Goierriko Hitza\nAne Mintegik agur esan dio Roland Garros txapelketari\nHiru kanporaketa gainditu eta gero, final zortzirenetan utzi du txapelketa, Caijsa Wilda Hennemann suediarraren aurka galdu eta gero.\nAne Mintegi tenislari idiazabaldar gazteak agur esan behar izan dio Roland Garroseko ametsari. Hiru kanporaketa gainditu eta gero, final zortzirenetaraino iritsi zen Mintegi. Atzo, ostegunez, jokatu zuen zortzirenetako partida Caijsa Wilda Hennemann suediarraren aurka. Idiazabaldarrak ederki hasi zuen partida baina gainbeheran etorri zen gero. Lehendabiziko seta irabazi (1-6) bazuen ere, hurrengo bietan suediarra izan zen nagusi (7-5 eta 6-2).


2002ko laugarren hiruhilekoan jaiotza gehiago 2001eko aldi beraren baino\nHomeGaiakJaiotzakPrentsa Oharrak 2002ko laugarren hiruhilekoan...\nJAIOTZEN ESTATISTIKA (JAIE)) 2002ko laugarren hiruhilekoa\nEuskal AEn 4.531 ume jaio ziren 2002ko laugarren hiruhilekoan eta urteko metatua 18.051 jaiotzatan kokatu da.\n2002ko Jaiotzen Estatistikaren behin-behineko datuek 18.051 jaiotza agertu dituzte eta Euskal AEko egoiliarrek erkidegotik kanpo izandako erditzeen inguruko datuen faltan, %2,3ko hazkundea ageri da 2001 urtearen aldean, Eustaten datuen arabera.\nEuskal AEn 2002ko laugarren hiruhilekoan jaiotako 4.531 umeetatik 1.522 urrian jaio ziren, 1.466 azaroan eta 1.543 abenduan. Lurraldez lurralde, Araban 619 ume jaio ziren, Bizkaian 2.373 eta Gipuzkoan 1.539.\nJaiotza-hurrenkeraren arabera, erdiak baino gehiago, 2.695 ume (%59,5), lehenengo seme-alabak izan ziren; 1.561 ume (%34,5) aurretik beste bat zegoen familietara iritsi dira; eta 275 ume (%6,1) laugarren eta ondorengo seme-alabak dira.\nLau jaiotzatik hiru 30 urtetik gorako amei dagozkie\nJaiotzak amaren adinaren arabera banatzen baditugu, ikusiko dugu 30-34 urteko amen taldea oraindik ere nagusi dela argi eta garbi, horien artean izan baitira erditzeen %44,4. Talde horren ondotik, hurrengo goragoko taldea dago, hau da, 35-39 urte artekoa (%26,8) eta 25-29ko taldea beherago geratu da, erditzeen %19,6 ekarri baititu. 20-24ko taldeak, berriz, %4,7 besterik ez du ekarri.\n40 urtetik gorakoen ama-taldeak (%3,5) gainditu egin du 20 urte baino gutxiagokoen taldea (%1).\nEzkontzaz kanpo jaioek guztizkoaren %18,6 hartzen dute, 2001eko laugarren hiruhilekoan baino gehiago. Herrialdeka, Araban (%21,2) eman da ehunekorik handiena, ondoren Gipuzkoan (%19,2) eta azkenik, Bizkaian (%17,6).


Muskizko Udala - Muskizko Udalak ISO 50001 ziurtagiria eskuratu du, energia eraginkortasunez kudeatzeagatik\nMuskizko Udalak ISO 50001 ziurtagiria eskuratu du, energia eraginkortasunez kudeatzeagatik\nAENOR izeneko enpresak ematen duen ISO 50001 ziurtagiria lortu du Muskizko Udalak. Argiztatze publikoari dagokionez, Muskizko Udalak aurrera ateratako praktikek eta energiaren kudeaketan egindako hobekuntzek kanpoko ikuskaritza baten oniritzia daukala bermatzen du ziurtagiri honek. Era berean, 2018. urtean udal instalazioetan Iberdrolaren energia berde ziurtatua bakarrik kontsumitzeko konpromisoa hartu du Muskizko Udalak Giroa enpresarekin.\nNegutegi efektuko gasen isurketak eta horrekin lotutako beste ingurumen eragin batzuk murriztea eta energiaren erabilera eta kontsumo eraginkorra bultzatzea da ISO 50001 ziurtagiriaren helburu nagusia. Hortaz, azken batean, energiaren kudeaketa hobetu nahi da, eta horrek berez dakar aurrezpen ekonomikoa. Muskizko Udalerriko bizilagunek informazio jardunaldi batzuetan parte hartzeko lanean ari da Muskizko Udaleko Ingurumen Saila. Informazio jardunaldi hori gaur arratsaldean izango da, 18:30etik 20:00etara, Muskizko Kultur Etxeko M Aretoan. Solasaldi horretan Energiaren merkatua eta faktura elektrikoa jorratuko dira. Horretaz gain, bertaratzen diren auzotarren artean LED bonbillak banatuko ditu Udalak.\nGainera, ekainaren 19tik 23ra, Energia Iraunkorraren Europako Astea izango da, eta aurrera aterako diren ekintzen artean, besteak beste, Onda Vasca irratiko programa batean hartuko du parte Muskizko Udalak, zeinean debate bat izango baiten udalerri txiki eta ertainetako teknikariekin. Horretaz gain, kamisetak, LED bonbillak edota zurrusta- haustekoak (dagoen stockaren arabera) banatuko dira energiaren kontsumoari buruzko azterketa egiten duten etxebizitzen artean. Azterketa hau egin nahi duten horiek Muskizko Kultur Etxera hurbil daitezke, 11:00etatik 13:00era eta 17:30etik 20:00etara, astelehenetik ostegunera, eta azterketa egiteko nahikoa da aurreko urteko argindar edota gas fakturak eramatea. Azterketa honetan parte hartu nahi dutenei gogorarazten zaie aurreko urteko ahal beste faktura ekartzea komeni dela, ahalik eta azterketa zehatzena egiteko.


BAI EUSKAL HERRIARISorreraSinatzaileakNondik noraLan moldeaNAZIOTASUN ILDOA\nBAI EUSKAL HERRIARI ekimenaren SORRERA\nLarunbata, 2009(e)ko abuztua(r)en 29-(e)an 16:45etan | BAI EUSKAL HERRIARI ekimena 2000.urteko ekainaren 10ean aurkeztu zen. Hona hemen herri ekimenaren sorrera adierazpena:\nEUSKAL HERRITARRON ESKUBIDE ZIBIL ETA POLITIKOEN ALDEKO HERRI EKIMENA BAI EUSKAL HERRIARI-SORTZE ADIERAZPENA Munduko Herrien aniztasunak osaturiko ortzadarra dugu gizon-emakumeon historia. Norberaren izate eta horren adierazte librearen aukeran aurkitzen dugu elkarbizitzaren edertasuna. Bakoitzak jaiotzez jaso, beharrak eraginda edota borondatez hautatutako kokapena-aitortza ezinbestekoa dugu eskubideen jabe den herritar gisa bizi ahal izateko.\nHerri aske bateko partaide izatea horren bermea bada ere, bere jaioterritik alde egin beharra inposatu zaielako edota aintzakotzat hartuak ere ez diren herrietako kide direlako, gizon-emakume asko eta askori ukatzen die egungo mundu ordenamendu honek herritar izateko eskubidea bera ere.\nGu ere herri ukatu horietako baten kide gara. Euskaldunak gara, Euskal Herriko herritarrak. Eta horren baitan bizi-aritu nahi dugu, baita gure borondate demokratikoa adierazi ere.\nGiza Eskubideen Deklarazio Unibertsalak zera dio: Gizaki oro aske, eta eskubide eta duintasunean berdin jaio ohi da (1.art).\nInori ezin zaio bere nazionalitatea arbitrarioki ezabatu (15. art.).\nEskubide Zibil eta Politikoen Nazioarteko Itunak, era berean zera aitortzen du:\nHerri orok badu bere etorkizuna libreki erabakitzeko eskubidea, bere estatus politikoa, ekonomikoa, soziala eta kulturala finkatzekoa (1. art.). Euskaldunok etengabe pairatzen dugu nazionalitate ezabaketa hori. Gure etxean bertan "sans papiers" hutsak gara. Euskaldunok eguneroko ogia dugu erabakitzeko ahalmen horren ukazioa.\nOndorio zinez kaltegarriak sortzen dituen ezabaketa eta ukazioa. Gure bizitza pertsonal eta sozialeko atal guztietan du islada diskriminazio horrek. Euskaraz bizitzeko aukeraren murrizketa inposatuan, gure eredu sozial eta ekonomikoa erabakitzeko ezintasunean, ordaindu beharreko errepresio edo lege arrotzen aplikazioaren ondorioetan...\nErrealitate gordin hauek guztiek duten funtsezko oinarri amankomuna zera da: gure herri eskubideak, euskaldunon eskubide zibil eta politikoak gauzatu ezina. Euskal Herria, herri gisa, ukatu, "desagertarazi" egin dute. Gure hitza Madrilek eta Parisek bahiturik daukate.\nEuskal Herria giza taldea da, kolektibitate da, Herria da, dagozkion eskubideen eta bere buruaren jabe den subjektu politikoa. Estatu espainiarrak eta frantziarrak gure izate hau egunero ukatzen badigute ere, onarpen hau justizia eta demokrazia kontzeptu ei darien berezkotasun oinarrizkoena besterik ez den arren, halakorik aintzat hartzeko asmo izpirik ere ez dute adierazi. Guztiz kontrakoa.\nBizi dugun errealitate honi aurre egiteko bide bakarra euskaldunon eskubideak gauzatzea eta egikaritzea da eta berau da, egungo gatazka politikoaren konponbidea irekiko duen atea. Izan ere, Euskal Herritar gisa bizi ahal izateko benetako aukera sortzea Euskal Demokrazia eraikitzea da. Besterik ez.\nInolako bazterkeriarik gabe, euskal herritar guztion artean osatutako Hitza adierazteko aukera gorpuztu beharra dago. Gure borondate eta subiranotasunaren gauzatze praktikoa ahalbideratuko duen egituratze politiko instituzionala ezinbestekoa da.\nEuskal gizarteak bere burua antolatu eta gobernatzeko, mundu osoan zehar aitortzen den printzipioari atxikitzen diogu guk ere: herritar bat, bozka bat. Euskaldun bat bozka bat.\nProzesu honetan herritar bakoitzaren atxikimendu librea da irizpide nagusia. Horren baitan urratsak zehaztu eta bitartekoak eraiki behar ditugu. Inori ezer inposatu gabe. Inori eskubide duen ezer debekatu gabe. Baina inork guri ere ezer inposatu eta debekatu gabe. Euskal herritar gisa bizi nahi dugunontzat benetako aukera berdintasuna eskuratuz. Euskal herritar gisa bizitzea ukatzen digutenei desobedituz.\nBAI EUSKAL HERRIARI Plataforma osatzen dugun gizon emakumeok eskubide zibil eta politikoen gauzatzearen aldeko gonbitea luzatzen diegu herritar guztiei, demokraziaren aldeko apustuak bakean eta askatasunean oinarritutako etorkizuna irabaztea ahalbideratuko duelakoan.\nSortze agiriaren sinatzaileak ikusteko sakatu hemen


Galderen gurpilean | Soziolinguistika Klusterra\nAtarikoa » Galderen gurpilean\nHizkuntza batek bestea jango du uzten bazaio; eta jaten ez duenean, diglosiaren infernura bidaliko du. Bat soberan dago beraz, nahiz eta soberan egoteko moduak eta moduak egon.\nElkarbizitzaren kontu honetan, oinarrizko simetriarik ez baldin badago, orain arteko euskaldungoaren historia bera daukazu begien aurrean: batzuk nagusi eta besteak morroi.\nDiglosia-bideak, beraz, ez luke baldintza soziolinguistiko simetrikorik eskainiko euskalduna euskaldun ez-diglosiko gisan garatzeko. Ez euskaldun elebakar moduan ez euskaldun elebidun moduan\nEgoera hau, elebitasun sozialari begira, euskaldungoarentzat diglosikoa baldin bada, euskaldunaren hizkuntza-izaera diglosikoa izango da ezinbestez.\neuskalduna euskaldun gisa diglosikoa izango ez bada, euskarak orain arteko mendeko estatus diglosikoari gain hartu beharko diola egitura soziolinguistikoaren eremuan, hizkuntza nagusi-hegemonikoa bilakatzeko. Gainerako irtenbide oro, nahitaez, mendeko izatearen diglosiak jota egongo da.\nEuskal Herria herritar euskaldun eleanitzez osaturik egongo delako, hain zuzen, sozialki\n(elebitasun sozialari dagokionez) euskalduna izango da, UEMAn elkartzen diren udalerriak euskaldunak diren bezalaxe, nahiz eta bertako herritarrak eleanitzak edo elebidunak izan.\noinarrizko irakaskuntzan euskal ereduen bidez mamitzen den euskalduntzeak ez du euskal hiztun gaztetxoen komunikazio kognitiboa baizik garatzen euskaraz, gainerako sozializazio nagusi guztia erdararen eskutik burutzen duenez.\nkohesioaren ikuspegia, euskaldungoaren gizarte-taldea azpi-sistematzat harturik, bere baitan bakartzeko estrategiatzat jota, ez zait oso egokia iruditzen.\nEne iritzia kalitatearen zera honetan, honelatsu adieraz dezaket: ezin liteke, gure arteko hizkuntzalari eta filologoen ametsak gorabehera, garai bateko euskara-eredu jatorrera itzuli, hura ondo-ondo ikasi, eta ondoren egungo euskara-korpusean txertatu.\nasmo on honek ez dauka oinarririk: hizkuntzaren berritze-eredua ez delako hiztun-eredu batzuen esku dagoen dohaina, hizkuntzaren izaera soziolinguistikoaren esku bakarrik dagoen ahalmena baizik.\nBuruan ditudan galdera horietako batzuk botako ditut; nik ez dut erantzun ziurrik, eta zuetako inork ere ez beharbada, baina denon artean komeniko da gogoeta egitea. Xabier Mendiguren Elizegiren hitzak dira Jakin aldizkarian (1998, 109. zenbakia) Euskalgintzaren inguruan dauden kezken harian egindako galderak dira. Eta honela amaitzen du bere proposamena: Kontseilua sortu da 98 honetan, euskararen gizarte erakundeen bilgunea, eta topaleku hori leku interesgarria izan daiteke halako kezkak plazaratzeko.\nOraingoz, kezka hauek plazaratzeko lekurik egokiena aldizkari hauxe bera izan liteke. Nik ere ez daukat erabateko erantzunik ondoren datozen galderentzat; ezta hurrik eman ere. Baina aspaldi honetan denbora dexente sartu dudanez gogoeta-mota honetan, bihoaz hemen erantzun batzuk beren motzean eta murritzean.\na) Adibidez, zer leku opa diogu euskarari etorkizunean, edo, bestela esanda, zer leku opa diogu erdarari, gure bi erderei, Euskal Herriaren osotasuna hartuta eta fantasiak alde batera utzita?\nGaldera honek hizkuntzen gizarte-estatus eta erabilera-eremuetara garamatza zuzen-zuzenean. Galderaren jakin-minak hizkuntzei opa diezaiekegun delako leku hori baitu xede. Eta, egia da, hizkuntza bati opa diezaiokegun lekuaren arabera eratuko da bestearena ere. Ezin baitira biak aldi eta alde berean funtzio komunikatibo berbera burutzeko erabili. Ez elebitasun sozialaren mailan, ez gizabanakoaren elebitasun kontuetan. Horregatik, galdera honek elebitasun sozialaren auzira garamatzala esan dugu arestian. Eta hona oinarrizko iritzi batzuk maila honekikoan. Lehen-lehenik, mundu osoak dakien eta sarriegi estaltazen den datu enpiriko-historiko bat: elebitasun sozialaren kontu honetan ez dagoela alegia denok amestu bide dugun elebitasun sozial orekatu egokirik. Hizkuntza batek bestea jango du uzten bazaio; eta jaten ez duenean, diglosiaren infernura bidaliko du. Bat soberan dago beraz, nahiz eta soberan egoteko moduak eta moduak egon. Bigarrenik, besteak beste, zera zehaztu beharko genuke: hizkuntzak ezinbestez gainjartzen baldin badira euren egitekoan, bietako bati opa beharko diogula lekurik desiragarriena. Eta gure artean etxekalterik egon behar ez lukeenez, eta erdara horiek bestela ere, gurean muturra sartu gabe, Estatu-etxeak euren esku dituztelako, jatorrizko hizkuntzari opa beharko genioke lekurik nagusiena. Oraingoz, beraz, opa diezaiogun euskarari hizkuntza hegemonikoari dagokion estatus sozial erreala, eta ez soil-soilik estatus ofizial formala (honek ezer gutxi balio baitu gurean). Fantasiara lerratu ote naiz oharkabean? Bai, agian horixe gertatu zait. Hegoaldean euskara gizarteko komunikazio-jardunetan txertatzea, ez halamoduzko elebidun gehiago sortzea, oraingoz nekez antzematen den gertaera baldin bada, Iparraldeko egoera, Allende Sokarrosen hitzetan esanda, are makurragoa da: Peko errekarat goaz guztiak (Jakin-109).\nb) Elebitasuna beti ote da diglosiarako bidea eta, hortaz, desagerpenerako atari, ala posible da hizkuntza biren elkarbizitza?Kasu honetan, nola banatu bien eremuak: zonaka, arloka, uneka, beti nahasian...?\nElkarbizitzaren kontu honetan, oinarrizko simetriarik ez baldin badago, orain arteko euskaldungoaren historia bera daukazu begien aurrean: batzuk nagusi eta besteak morroi. Morroiak ezin du bere hizkuntza-identitaterik behar bezala garatu, bere sozializazioaren esparrurik eraginkorrenak erdaraz hezur-mamitu dituelako. Baina, jakina, erdal nagusiak halere elkarbizitzaren apologia egingo dio: bizi gaitezen bakean, gatazka-bide horiek ez daramate inora eta. Honako hau ere egia da, bestale: diglosia-motak egon daitezkeela alegia. Alabaina, diglosia-erarik orekatuenak ere euskaldungoa erdaldungoaren mendeko bihurtzen du halabeharrez. Ezingo luke bere komunikazio-jardunaren prozesuan euskaldun izateko sozializazio-gune askirik garatu. Eta hori bi zentzutan: maila kuantitatiboan (hizkuntza-erabilera estrategikoak erdararen eskuko) eta maila kualitatiboan (sozializazio-gune estrategikoak orobat euskalduntzearen kalterako). Diglosia-bideak, beraz, ez luke baldintza soziolinguistiko simetrikorik eskainiko euskalduna euskaldun ez-diglosiko gisan garatzeko. Ez euskaldun elebakar moduan ez euskaldun elebidun moduan: ez bata ez bestea izateko aukerarik ez bailuke izango erdal elebitasun sozial diglosikoan biziko litzatekeen hiztun euskaldunak. Erdaldunak, aldiz, bai, nahiz eta euskara hizkuntza nagusia bihurtu: hain zuen ere, jadanik eraikiak baitauzka hizkuntza gizarteratuaren eskakizunak oro.\nZer egin orduan? Deus baino lehen gertatzen zaigunaren berri izan. Eta arazoaren planteamendu sinple eta errazak alde batera utzi. Oker ez banago, arazoa ez baita batere gainazalekoa. Zertan egon liteke gakoa? Hona ene hausnarketa: (euskal) hiztunaren subjektibizazio linguistikoa taxutzen eta moldatzen duen egoera soziolinguistikoan dago gakoa, inondik ere. Egoera hau, elebitasun sozialari begira, euskaldungoarentzat diglosikoa baldin bada, euskaldunaren hizkuntza-izaera diglosikoa izango da ezinbestez. Halaxe izan da gurean, gauza jakina denez, ahozko kultura kultura idatziaren eskutik ordezkatua izaten hasi zenetik. Eta euskaldunaren izaera diglosikoa areagotu egin du modernitatearen zurrunbiloak.\nAuzo-Estatuen mendeko izanarazi gaituen izaera diglosiko hori behingoz gainditu nahi baldin badugu, aterabide bakar-bakarra daukagu. Alegia, izaera diglosiko horretara makurtarazi gaituen egoera soziolinguistiko diglosikoa desegin behar dugu, mendekotasunik gabe euskaldun izateko. Hau, esan bezala, elebitasun sozialari dagokion auzia dugu: beraz, elebitasunaren maila honetan erabakiko da euskararen eta euskaldungoaren etorkizuna, ez hiztunen elebitasun edo eleaniztasun kontuetan. Honenbestez, zera galdetuko nuke, etorkizunaren gakoa dela eta: (euskal) hiztunaren subjektibizazioa taxutzen eta moldatzen duen egoera soziolinguistiko horretan bi hizkuntza baldin badaude, zein hizkuntzaren arabera moldatzen da hizkuntza-identitate nagusia hiztunaren baitan? Beste modu batean esateko: euskalduna euskaldun legez diglosikoa izango ez bada, orain arte bezala, nolakoa izan beharko luke hemengo egoera soziolinguistikoak? Erantzun honen esku dago euskararen eta euskaldungoaren etorkizuna. Eta euskal etxearen alde baldin bagaude, zalantzarik gabeko erantzun bakarrak zera eskatzen du: euskalduna euskaldun gisa diglosikoa izango ez bada, euskarak orain arteko mendeko estatus diglosikoari gain hartu beharko diola egitura soziolinguistikoaren eremuan, hizkuntza nagusi-hegemonikoa bilakatzeko. Gainerako irtenbide oro, nahitaez, mendeko izatearen diglosiak jota egongo da.\nc) Eleaniztasuna, amets polita izatez gainera, gauzatu ote dezakegu gure lurrean?\nGaldera honi erantzuteko orduan oraindik orain Joseba Alvarez-ek idatzi dituen hitzok datozkit gogora. Diglosiaren iturri den elebitasun soziala txarretsi ondoren, honela darraio eleaniztasunaren kontu honi: Euskal Herria herritar euskaldun eleanitzez osaturik egongo delako, hain zuzen, sozialki (elebitasun sozialari dagokionez) euskalduna izango da, UEMAn elkartzen diren udalerriak euskaldunak diren bezalaxe, nahiz eta bertako herritarrak eleanitzak edo elebidunak izan. Elebitasunak edo eleaniztasunak, dirudienez, ez du gaindiezineko trabarik erakusten, hizkuntza-politika hau elebitasun indibidualaren eremuan planteatzen denean. Besterik da, noski, gurean indarrean dagoen hizkuntza-politikaren filosofia kontuan hartzen badugu: aldi eta alde berean, eta elebitasunaren bi dimentsioetan, elebitasunaren oinarriak proposatzen zaizkigu hizkuntza-politikaren gidaritzat. Jokabide honek helburu jakin bat du: demagogia egitea, batetik, eta erdal tesi eta jarrera inperialisten aurrean men egitea, bestetik. Ez dauka beste esplikaziorik. Ez baita egungo egoerari dagokion hizkuntza-politika bezala behin-behinekotzat aurkezten; aitzitik, printzipio mailako elebitasun sozialaren eredutzat zuritzen da inolako oinarri enpirikorik eta teorikorik ez daukan politika-eredua. Formalismoaren morroi zuzena izateak dakarren makurra: mami-edukirik gabeko euskalgintza formala dela esanez, sentiera-nortasunik gabekoa alegia, ez genuke gaizki definituko euskararen aldeko egungo politika ofizila.\nd) Zer da premiazkoena: euskaldunen kopurua eta portzentaia handitzea, gure arteko kohesioa indartzea, hizkuntzaren kalitatea gehiago zaintzea...?\nGoazen lehenbizikoa hartuta: hizkuntza-politika kuantitatiboak beti eta non-nahi hizkuntzaren egoera orokorra normaliza ote dezake? Erantzuna begien bistan dago itsua ez denarentzat: ez. Euskararen egoera soziokulturalean, gainera, egoera hori azkengabeki lardaskatzen da. Abian daukagun euskara-politikak, euskara, bigarren hizkuntza gisa, sozializazio eremu-estrategikoetan mintzaira artifizialtzat (komunikazio-ahalmenik gabea) garatzen du haur-gaztetxo berrien artean. Are gehiago: oinarrizko irakaskuntzan euskal ereduen bidez mamitzen den euskalduntzeak ez du euskal hiztun gaztetxoen komunikazio kognitiboa baizik garatzen euskaraz, gainerako sozializazio nagusi guztia erdararen eskutik burutzen duenez. Eta euskalduntze honek, jakina, ez du inoiz euskalduna gizarteratzeko balio izango. Horretarako ezinbesteko baldintza da euskal haurra eta gaztetxoaren sozializazioan alderdirik funtsezkoenak euskaratik hezur-mamitzea: hots, beraien subjektibizazio-prozesuaren eraikuntzan eragileenak diren komunikazio-jardunak euskaratik jorratzea. Baina, jakina, betiko baina datorkigu hemen ere: hiztunaren sozializazioan beronen nortasun linguistiko nagusia sistema soziolinguistikoan hegemonikoa den hizkuntzaren eskutik taxutzen bada, nola arraio sor ditzake euskal irakaskuntzak euskal hiztun osatuak? Eta hau ez da hezkuntzaren munduan soilik gertatzen den ezintasuna; hau euskalgintzaren sail guzti-guztietan islatzen den gabezia da.\nKohesioaren auzia da bigarren puntua. Kohesioa euskaldungoaren barne-harremanak sendotzeko baliagarria den neurrian, dudarik gabe, onuragarria izango da. Aldiz, kohesioaren ikuspegia, euskaldungoaren gizarte-taldea azpi-sistematzat harturik, bere baitan bakartzeko estrategiatzat jota, ez zait oso egokia iruditzen. Nolanahi ere, kohesioaren inguruan gure artean nagusitu den ikuspegiak oinarri idealistak eta esentzialistak izan ditu: horrela, pentsatu izan dugu euskaldun osoen zorioneko gunea zela euskalduntze-estrategia egokienaren eredua, hizkuntza-normalizazioaren alderdi linguistikoa nabarmenduz, eta dimentsio soziala estaliz. Nolabait esateko, euskaldungoaren gune sinbolikoa halakoxe esentzia-metaforatzat hartu izan duzugu, eta gune horren proiekzioan marraztu izan dugu euskararen berreskurapen-prozesua. Gerora ohartu gara hizkuntza-normalizazioa batez ere fenomeno soziala dela, eta ez hiztunleriaren gune sinbolikoaren esentziari darion halako energia metafisikoren bat. Eta azkenik, hizkuntzaren kalitatearen kontua aipatzen digu Xabierrek. Auzi honi dagozkion zenbait gauzatan bat nator Ibon Sarasolarekin. Euskara, kanpoko diglosiak ez ezik, barrukoak ere bihotz-bihotzean jo du: Bi chicano moduko, autonomiarik gabeko bi nahaste, bat frantsesaren gainean eratua eta bestea espainolaren gainean eraikitzen ari gara (Administrazioa Euskaraz-23,1999). Ene iritzia kalitatearen zera honetan, honelatsu adieraz dezaket: ezin liteke, gure arteko hizkuntzalari eta filologoen ametsak gorabehera, garai bateko euskara-eredu jatorrera itzuli, hura ondo-ondo ikasi, eta ondoren egungo euskara-korpusean txertatu. Ideia hau gero eta maizago ikusten dut hor barrena. Eta hizkuntzaren zer-nolakoaz ikuspegi idealista duenak bakarrik proposa dezake halakorik: hots, hizkuntzaren esentzia eta existentzia hizketaren bidezko prozesuan sortzen eta mamitzen dela ahaztuta, hizkuntza funtsean aldian aldiko komunikazio sozialaren pragmatikan bakarrik hezur-mamitzen dela kontuan hartu gabe, inoizko hizkuntza-baliabide jatorrak orain irakasle eta esatarien aho-lumetan txertatuz konpondu nahi da barne-diglosiaren azpi-jana. Esan bezala, asmo on honek ez dauka oinarririk: hizkuntzaren berritze-eredua ez delako hiztun-eredu batzuen esku dagoen dohaina, hizkuntzaren izaera soziolinguistikoaren esku bakarrik dagoen ahalmena baizik. Hizkuntza, berriro diot, testuinguruak damaion izari pragmatikoaren arragoan sortuz eta sortuz bizi den komunikazio-bidea da, ez hiztegietan gorderik dagoen altxor metafisikoa.


Argia :: "Mexikok hizkuntza dibertsitatea duela onartzen hasi dira mexikarrak"\nTermometroa Javier L�pez S�nchez\n�Bilera egina dugu Google-koekin, bilatzailea hizkuntza indigenetan ere izan dadin�. (Zaldi Ero) �Hauteskundeetan, Yucatango maia hizkuntza erabili zen kanpainan. Beren hizkuntza entzun zuten telebistan, eta pozik ziren. Maia ez ziren batzuek ere gozatu zuten�\n�Zera lortu dugu, hizkuntza indigena ez zuela hitz egiten esaten zuen jendeak, orain aitortzea hitz egiten dakiela�\n�Gazte askok maia tzeltal hizkuntza indigenan osatzen dituzte musika taldeak, eta pop, rock, reggae edo mariachi kantatu. Kontzientzia adibide dira�


Kamioiek bi astez debekatuta izango dute N-I-ean zirkulatzea, Andoain eta Beasain artean - Artikulua - Gipuzkoa ETORKIZUNA ORAIN\nKamioiek bi astez debekatuta izango dute N-I-ean zirkulatzea, Andoain eta Beasain artean\nVillabona parean, abuztuaren 8tik 23ra bitartean, birgaitze lan sakonak egingo dira bidean.\nGipuzkoako Foru Aldundia datorren larunbatean (abuztuaren 8an) hasiko da N-I errepidearen 1,5 kilometroko zatia berreraikitzeko lan sakonak egiten, Villabona parean. Obren konplexutasuna eta iraupena direla eta, kamioiek debekatuta izango dute N-I errepidetik zirkulatzea Andoain eta Beasain artean, bi norantzetan, abuztuaren 8tik 23ra bitartean. Debekuaren ordutegia 08:00etatik 20:00etara izango da, eta 3,5 tonatik gorako kamioi guztiei eragingo die, salbu eta helmuga ibilbide horretako udalerri batean badute.\nBide Azpiegituretako foru diputatuak, garraio astunerako debekuaren arrazoi gisa nabarmendu du obra horren ezohiko iraupena. «Errepide horrek izan ohi duen trafikoa handia dela jakinda, lanak asteburuetan egiten saiatzen gara, trafiko gutxien dagoen uneetan. Baina, oraingoan, egin beharreko lanen tamainak bi astez jarraian lan egitera behartzen gaitu. Lanek dirauten bitartean, trafikoa bypass bidez erregulatuko da, eta ibilgailu astunek zailtasunak izan ohi dituzte errei aldaketa hori egiteko; hori dela eta, trafikoaren arintasunaren eta segurtasunaren mesedetan, beharrezkotzat jotzen dugu eremu horretan duten presentzia murriztea».\nGaur eskainitako prentsaurrekoan Oiarbide foru diputatuak azpimarratu du obrek irauten duten bitartean kamioiak zirkulatzea debekatzeak ez dituela erabat saihestuko auto ilarak edo, gutxienez, zirkulazio motela inguru horretan; horregatik, ezarritako mugak garraio astunari soilik eragingo badio ere, ibilgailu guztiei gomendatu die ibilbide alternatiboak erabiltzea, haien jatorriaren eta helmugaren arabera.\nEzarritako masaren muga gainditzen duen merkantzia astunak ordezko ibilbide hauek hartu beharko dituzte:\nNafarroatik Gipuzkoara doazen ibilbide luzeko ibilgailuen kasuan, gomendatzen da A-15 autobidea (Nafarroa-Gipuzkoa) Irurtzundik Andoainera.\nGipuzkoatik Nafarroara doazen ibilbide luzeko ibilgailuei dagokienez, Andoain-Beasain noranzkoko debekua dela eta, N-I errepideko erabiltzaileek A-15 autobiatik jarraitu beharko dute Andoaindik Irurtzunera.\nGoierriko eskualdetik datozen erabiltzaileei gomendatzen zaie Olaberriako N-I-417 lotunetik sartzea A-636 autobiara (Beasain-Bergara) eta AP-1 eta AP-8 autobideak erabiltzea beraien helmugetara iristeko.\nHelburu nagusia: segurtasuna\nAintzane Oiarbidek azaldu duenez, N-I errepidean, Villabona parean, Gasteiz-Irun noranzkoan egin beharreko obrak sakonera handikoak dira, lehendik dagoen bide zoruaren ordez eraikuntza berriko beste bat jarriko baita. «Errepidea agortuta dago tarte horretan; beraz, erabat berritu beharko da, eta aurreikusitako trafikora egokitu zerbitzu aldian. Ezaugarri funtzionalak ere hobetuko dira, segurtasunari eta erosotasunari dagokienez, eta zoru osoa babestuko da, iraunkortasunari, iragazgaiztasunari eta uniformetasunari dagokienez», azpimarratu du Oiarbidek. «Errepideko geruza guztiak berritzeko, ia 70 zentimetro jaitsi beharko da. Hori da lan horien iraupenaren arrazoi nagusia, geruza batzuetan zementuak lau egunez gogortu behar baitu», zehaztu du. Obren aurrekontua 684.840,08 eurokoa da.\nForu diputatuak azpimarratu du oso garestia dela edukiera handiko errepideak, N-I errepidea kasu, segurtasun baldintzetan mantentzea. «Prebentzio programaren bidez, ia 8 milioi euro inbertitu ditugu azken lau urtetan, eta N-I errepidean 30 kilometro berritu ditugu. Horrez gain, ohiko kontserbazioan egiten diren zulo betetze kanpainak daude, 2 milioi euro ingurukoak», azaldu du Oiarbidek. «Mantentzea beharrezkoa eta garestia da. 2018an ezarritako “erabilera ordaindu” oinarri duen AT sistema ezinbestekoa da mantentze lanetan baliabide nahikoa izateko. Ez bakarrik Gizarte Politikek Aldundiaren aurrekontuetan duten beharrezko pisuagatik, baizik eta errepidea erabiltzen duten guztiek –ez gipuzkoarrek soilik– beren ekarpena egiten dezaten, baita ere, mantenu lanetarako. Kasu honetan, merkantzia garraioari bakarrik eragiten dio, europar zuzentarauari jarraituz», aipatu du. Oiarbidek aurreratu du N-I errepidea hobetzeko obrek beste tarte batzuetan jarraituko dutela, horietako batean, Andoainen, Bidegi foru sozietatearekin batera egingo dena, bidesarien AT sistema erabiltzen baita bertan.\nForu diputatuak gaineratu du datak ere ez direla ausaz aukeratu. «Estatistikoki, bi aste horietan izaten da trafiko txikiena urte osoan». «Errepide zati horretan, eguneko batez besteko intentsitatea 46.720 ibilgailukoa da, eta ibilgailu astunen ehunekoa %15,33koa; hau da, 7.162 kamioi egunean. Abuztuko erdiko bi asteetan trafikoa % 20 inguru murrizten da zirkulazioa», adierazi du Oiarbidek.


ITZIAR ETA BERE EGURALDIA\nGutxitan egoten gara konforme hemen egiten duen eguraldiarekin. Baina ba ote dira beste tokiren batzuk askoz hobeagoak eguraldiari dagokionez? Hala batez beste munduko onenetakoa da hauxe. Edo alderantziz, nahiko leku eskasean bizi gera eguraldiari dagokionez. Nik esango nuke ez bata eta ez bestea. Agian izango dira bataz beste eguraldi hobea egiten duen parajerik, baina txarragoak ere asko. Agian ez da leku pribilegiatua baina alde onak ere asko ditu hemengo eguraldiak. Itsas ertzean kokatzen da Itziar baina bere eremuak barrurantz egiten duenez ez dago hainbeste itsasoari itsatsita. Gaskonia edo Bizkaiko golkoa deritzon itsas eremuak harrapatzen duen ertzaren erdian aurkitzen da Itziar. Itsas mutur horrek azpil baten forma hartzen du eta itsasoaren mugimenduek dezente baretuta harrapatzen gaituzte. Gainera Karibe aldean sortzen den itsas azpiko uren korrontea gure txoko honetan amaitzen omen da eta horrek hotz beroari oreka hobean mantentzen laguntzen omen dio. Gainera munduaren gerritik ipar poloaren tartean erdi aldean aurkitzen garenez zona templada deitzen zaion uztaigunean kokatzen da lurralde hau. Bi faktore horiek lortzen duten hotz beroan eta haize boladetan gora behera nabarmenik gabe mantentzen da hemengo giroa. Esan dugun eremu horretan Itziar oso leku onean dago eguraldiaren eragina jasaterakoan. Baina horretan badugu alderdi txarra ere. Itsasoko uraren epeltasun horrek eta haizearen baretasunak hezetasun handia sortzen du eta horregatik haizeak itsasaldetik jo orduko hemen azaltzen dira hain amorragarri zaizkigun enbata laino, laino itsu, lanbro laino edo laino maskalak noiz nahi zimiria, lanbro euria edo euri langarra botatzeko prest. Hortik aparte klimaren aldetik ez dugu alde txar nabarmenik sumatu ohi. Bataz beste euria tamaina samarrean urteetan zehar baina lainotzar amorragarriak gehiegi eta bide batez eguraldi garbi eta eguzkitsuak gutxiegi udaran ere. Probatzeko adina elur bai eta egun beroak ere banaka batzuk bai. Noizbehinka gertatzen dira hemen ere eraso baldarrak eguraldiaren aldetik. Eta tarteka bere markak hautsi ere bai. Trena Zumaian haizeak ibaira bota zueneko ufada hura bezalakorik ez da beste 500 urtetan gertatuko. Ezta 56.eko izoztea bezalakorik ere. Hala ere Itziar aldea baino paraje arriskutsuagoak asko izango dira munduan. Beraz gure klima ez da hain txarra ere. Bere umeltasun eta laino guztiekin ere ona dela esango nuke nik.\nLau tontor eta lau txoko bereiztu daitezke gure eremuan nahiz eta txikiagoak beste pila bat egon.\nLizarreta mendia 536 m.ko gailurrarekin, Otarreko punta 661 m.ko altuerarekin, Sesiarteko punta 759 m-ko gailurrarekin, eta Andutz 612 metrorekin.\nTxoko edo behe puntu printzipalak ere lau direla esango nuke. Lastur, Ekain aldea, Arroa erreka eta Itsas ertza. Orografia trakets samarra hain zuzen. Ordeka eta lautada gutxi. Lurrazala hain ezberdina izateak badu klimarentzat zerikusia. Eremu guztia Kantauri isuri aldera dagoenez txoko horietara erraz zabaltzen dira enbata laino eta hainbat behe laino. Mendi maldetan berriz aisa itsatsi ohi dira mendebalak edo iparrak dakartzan laino baxu narrasak laino itsua sortu eta ikusmira galanki murriztuz.\nEdozein moduz ere guk moldatu behar dugu eguraldiarekin eta ez espero guk nahi dugun eguraldia egin araztea. Hori ilargiari zaunkaz jardutea bezalaxe da. Pixkat saildu behar dugu aldaketak jasatera eta aldi berean geure buruari behar den babesa ziurtatu. Ez gehiegi kikildu eta ezta ausartegiak izan ere.\nZer eguraldi egingo duen aldez aurretik zertxobait jakiteak laguntzen du horretan. Beraz, nire iragarpenei kasu egin. Horregatik saiatzen gara buru belarri jendearentzat onuragarri izan dadin. Beti ez da ziur asmatzen baina askotan bai.\nOndo izan eta agur bero bana irakurle guztioi.\n31/07/2007 21:57 joxelanda Enlace permanente. sin tema\nR9,00, rolex, breitling, ferrari, bvlgari, tag heuer e muito mais tudo\nFecha: 05/11/2010 00:01.


Ipuinak | Elgetako liburutegia | 2 orrialdea\nKategoriaren artxiboa: Ipuinak\nGu ere kontalari ostiralean\nGu ere kontalari 2018-11-09 / Kontalariak: Maia, Ehari, Irargi eta Aiara\nOstiral honetan Gu ere kontalari saioa izango dugu liburutegian. Herriko gaztetxoenak izango ditugu kontalari 17:00etatik aurrera.\nZuk ere kontatu nahi duzu? jakinarazi liburutegian, denontzat dago tartea!\nKategoria Ekintzak, Gu ere kontalari, Ipuinak, Sarrerak 29 urtarrila, 2019 egilea Elgeta.\nOstiralean ipuinen ordua\nOstiral honetan ipuinen ordua izango dugu liburutegian.\nIkasturte berriarekin ekin genion dinamikari jarraituta, adin tarteka bereizitako hiru saio egingo ditugu.\n2018-09-21 Ipuinen ordua – Kontalaria: Eneida\nKategoria Ekintzak, Ipuinak, Ipuinen ordua, Sarrerak 21 azaroa, 2018 egilea Elgeta.\nSeme-alaben konpainian euskara ikasten\nEuskaraz ez dakiten gurasoek beraien seme-alaben konpainian tarte atsegin bat igarotzeko aukera. Euskarazko hitzak beraienganatuko dituzte ipuinen, eskulanen eta jolasaren bidez, besteak beste.\nBeharrezkoa da izena ematea, parte-hartzaile kopurua mugatua da eta. Izena emateko azken eguna azaroak 30.\nKategoria Ekintzak, Ipuinak, Sarrerak, Tailerrak 20 azaroa, 2018 egilea Elgeta.\nOstiralean Gu ere kontalari!\nOstiralean Gu ere kontalari saioa izango dugu liburutegian 17:00etan.\nEntzuteaz gain entzunak izatea ere atsegin dutelako, herriko gaztetxoak kontalari!\n2018/05/11 Gu ere kontalari – Kontalariak: Irargi, Beñat, Janire, Ehari, Maia, Irati, Uxue\nKategoria Ekintzak, Gu ere kontalari, Ipuinak, Sarrerak 5 azaroa, 2018 egilea Elgeta.\nGu ere kontalari saioa azaroan\nAzaroak 9an, ostirala, Gu ere kontalari saioa izango dugu liburutegian.\nZuk ere bertan kontatzeko aukera daukazu, animatzen zara? Jakinarazi liburutegian.\nKategoria Ekintzak, Gu ere kontalari, Ipuinak, Sarrerak 30 urria, 2018 egilea Elgeta.\nIpuinen orduko saio berezia ostiralean\nIpuinez ipuin gabiltza liburutegian azken asteetan ipuinen ordua, yoga ipuinak, mozorro festa… izan ditugu gurean. Eta ostiralean… liburutegiaren eguna ospatzeko ipuinen orduko saio berezia izango dugu. Saio bakarrean elkartuko gara denok 17:30ean liburutegian.\nKategoria Ekintzak, Ipuinak, Ipuinen ordua, Sarrerak 24 urria, 2018 egilea Elgeta.


Txertoak - Gaixotasunak, txertoak eta zaintza epidemiologikoa - Eusko Jaurlaritza - Euskadi.eus\nEzagutu Osasun Publikoaren laborategia\nOsasun-sustapen, -prebentzio eta -babesaren arloko jardueretan eta osasun publikoarentzat alertakoak eta arriskukoak diren egoeretan zerbitzu analitikoa ematea da Osasun Publikoko Laborategiaren zeregina. Horrez gain, Osakidetzaren, Eusko Jaurlaritzako sailen eta beste erakunde eta autonomia-erkidegoen eskaerei ere erantzuten die.\nEgiaztatze Erakunde Nazionalaren (ENAC) onespena du eta, hortaz, bermatuta dago daukan gaitasun teknikoa, bai nekazaritzako elikagaien (urak eta elikagaiak) eta ingurumen-kimikaren arloetako entseguak egiteko eta bai analisi klinikoak (jaioberrien baheketa) eta analisi toxikologikoak egiteko. Laborategiaren zeregina da elikagaien eta ingurumenaren alorreko analisietan eta analisi klinikoetan maila zientifiko altua eta berrikuntza teknologikoa lortzea eta maila horri eustea eta, horrez gain, azterlan eta ikerketa-proiektu desberdinetan parte hartzea.\nErabilgarri dagoen zerbitzu-zerrendan biltzen da Laborategiak bere jarduera-eremuan duen eskaintza analitikoa.\nEgiaztapenak: Egiaztapenen Espainiako Erakundea (ENAC)\nISO 9001 Arauaren arabera egindako ziurtapenak baieztatu egiten du enpresa batek baldintza batzuen araberako kalitatearen kudeaketako sistema bat ezarri duela. Aldiz, ISO 17025 Arauaren (adibidez, saiakuntzen laborategiak) edo ISO 15189 Arauaren (adibidez, laborategi klinikoak) arabera egindako ziurtapenak laborategiaren gaitasun teknikoa baieztatzen du eta saiakuntzen eta kalibrazioen emaitzetan fidagarritasuna bermatzen du.\nLaborategien kasuan, ziurtapenak soilik ematen du konfiantza, bai laborategiak emaitza fidagarriak ateratzeko duen gaitasunaren aldetik, beharrezkoak diren giza baliabideak, baliabide materialak eta esperientzia edukitzeagatik, bai bere bezeroen beharrizanetarako egokia den zerbitzua emateko ahalmena edukitzeagatik; izan ere, arestian aipatu diren arauak espezifikoak dira laborategirako, eta kalitatearen kudeaketako sistema bat ezartzea eskatzeaz gain baldintza tekniko batzuk eskatzen dituzte metodoei, langileen gaitasunei, kalitatea bermatzeari, trazabilitateari eta abarri buruz. Horrek guztiak, araudi hori betetzen duen laborategi batek ateratako emaitzen fidagarritasuna bermatu egiten du.\n1715/2010 Errege Dekretuak Ziurtapen Erakunde Nazionala (ENAC) Ziurtapeneko Erakunde Nazional bakar izendatu zuen. Erakunde horrek Estatuan ziurtapenak emateko ahalmen publikoa dauka, Europako Parlamentuaren eta Kontseiluaren 2008ko uztailaren 9ko 765/2008 zenbakiko (EB) Erregelamenduan ezarrita dagoenaren arabera. 765/2008 zenbakiko (EB) Erregelamendu horrek sortutako Ziurtapeneko Europako Azpiegiturako kide espainiarra da ENAC, eta alde horretatik, EA (European Co-operation for Accreditation) eta International Laboratory Accreditation Cooperation (ILAC) erakundeetako kide da. Ziurtapenaren arloan Aintzatespenerako Akordio Aldeaniztunak sinatu ditu.\nNekazaritzako elikagaien eta uren saiakuntzak\nAraba: nº 134/LE331\nBizkaia: nº 132/LE326\nGipuzkoa: nº 137/LE328\nIngurugiro kimika: Airea\nBizkaia: nº 132/LE1136\nBizkaia: nº 132/LE469\nGipuzkoa: nº 137/LE1823\nBizkaia: nº 132/LE1108\nOsasun Publikoko Laborategiak bere esparruarekin erlazionaturiko ikerketa proiektuetan parte hartzen du, hala nola, hauen emaitzen hedapen zientifikoan. Jarduera hauen baitan daude bai biltzar eta jardunaldietan parte-hartzea, baita artikuluen argitalpena ere aldizkari zientifiko zein beste hedabideetan.\nOsasun Publikoko Laborategia Araban\nSantiago 11 kalea, 01004 Vitora-Gasteiz\nTelefonoa: 945 0117177\nOsasun Publikoko Laborategia Bizkaian\nIbaizabal Bidea, 502 Eraikuntza, planta 1ª\nTelefonoa: 944 031502\nOsasun Publikoko Laborategia Gipuzkoan\nNafarroa ibilbidea 4, 20013 Donostia-San Sebastián\nTelefonoa: 943 022734


Ipar Koreako bandera - Wikipedia, entziklopedia askea.\nKoreako Herri Errepublika Demokratikoko\nIpar Koreako bandera bost xingolaz osatua dago: urdina, zuria, gorria, zuria eta urdina.\n136 kiloko Ipar Koreako bandera, munduko masta handienean kulunkatzen.\nKolore urdinak herriaren bake desira irudikatzen du, gorriak Sozialisten adore iraultzailea itxuratzen du, eta zuriak (Koreako ohiko kolorea) Koreako Herri Errepublika Demokratiko idealen gardentasuna eta bere berjabetasun abertzalea. Bost ziztetako izar gorriak Koreako Langileen Alderdiaren aitzindaritza aurkezten du. Eta biribil zuriak yin eta yang-ren ikurra gogorarazten digu, korear kulturaren ohiko ikurra.\nBandera hau Jutxe 37ko (1948) irailaren 8an onartua izan zen.\n136 kiloko Koreako Herri Errepublika Demokratikoko bandera munduko masta handienean kulunkatzen da Kijŏng-dong-en, bi Koreen arteko mugan.


Irailaren 1ean, igandea, Eskualdeko Hiri Garraioa neguko ordutegira itzuliko da | Mancomunidad de la Comarca de Pamplona\nIrailaren 1ean, igandea, Eskualdeko Hiri Garraioa neguko ordutegira itzuliko da\nEra berean, igandetik aurrera 23. lineak zerbitzua emango du Cordovillara\nIrailaren 1ean, igandea, Eskualdeko Hiri Garraioa neguko ordutegira itzuliko da. Hartara, udaren ondoren eta Iruñerrian ikasturte akademikoa hastearekin batera, eskaeraren ezaugarri berrietara egokituko da zerbitzua.\nZerbitzuari buruzko informazioa sareko zutoin eta markesinetan dago, eta bai Eskualdeko Hiri Garraioaren webgunean ere: www.infotuc.es\n23. lineak zerbitzua emango du Cordovillara\nBeste alde batetik, baita igandetik aurrera ere, irailak 23, Eskualdeko Hiri Garraioko 5. linearen luzapenak Cordovillarako zerbitzua emateari utziko dio eta 23. lineak egingo du, ibilbidea aldatu eta luzatuko baitu herri horretara iritsi ahal izateko.\n5. eta 23. lineen aldaketen gaineko informazioa ukitutako lineen zutoin eta markesinetan dago ikusgai, eta bai Eskualdeko Hiri Garraioaren webgunean ere: www.infotuc.es\nAste honetan, Iruñerriko Mankomunitateak 23. lineari buruzko informazio zehatza duen triptiko bat bidali du Cordovillako etxebizitza guztietara, eta, gainera, linea horretako billabesen barnean banatu du. Triptiko hori, era berean, lotura honetan kontsultatu ahal da.\nEra berean, Sarrigurendik eta Cordovillatik hurbil dauden sei ikastetxeetara bidali da informazioa, eta kartelak jarri dira ukitutako udalen eraikin publikoetan.


Samsung-ek produktu berriak aurkeztuko ditu IFA 2018 | ekitaldian Androidea\nSamsung IFA 2018an egongo da produktu berriekin\nEder Ferreño | | IFA, Berri, Samsung\nHilabete honen amaieran IFA 2018 Berlinen hasiko da. Zehazki, abuztuaren 30ean izango da ekitaldia hasten denean. Berritasunez beteriko ekitaldia izango da, eta bertan marka askok produktu berriak aurkeztuko dituzte. Apurka-apurka badakigu zein enpresa egongo diren bertan, eta Samsungek produktu berriak aurkeztuko dituela ere baieztatzen da.\nHori ezaguna da Koreako marka delako dagoeneko bidali ditu IFA 2018 ekitaldirako lehenengo gonbidapenak. Horrela, baieztatu da Samsungek produktu berriak aurkeztuko dituela ekitaldi ezagun honetan. Baina ez da jakingo zer izango diren.\nGogoan izan enpresak abuztuaren 9an hainbat produktu aurkeztuko dituela, Galaxy Note 9 barne. Beraz, Berlinen ospatzen den azoka ezagunean zein produktu topatuko ditugun galdetzen digu.\nLaster jakin beharko genuke Samsungek zer aurkeztuko duen. Baina enpresak ez du ezer esan orain arte. Gainera, gonbidapenetan kategoria guztietako produktuak daudela ikusten dugu. Horrek horri buruzko zalantza gehiago eragin ditu, edozein kategoriatakoak izan baitaitezke.\nEnpresa korearrak IFA 2018an aurkeztuko duen guztia interesgarria da. Batez ere, ezaugarri berri asko lantzen ari direla ikusten dugu, garrantzitsuak merkatuan lidergoa mantendu nahi badute. Samsungek bere arerioak nola irabazten ari diren ikusten duenetik.\nAdi egongo gara konpainiatik iristen diren berriekin. Abuztuaren 9an lehen hitzordua dugu haiekin, eta bertan hainbat produktu ezagutuko ditugu, horien artean Galaxy Note 9. Eta hilabete honen amaieran, IFA 2018-n Samsung-ek aurkeztuko duen guztia jakin ahal izango dugu. Zure ustez, zer aurkeztuko dute?\nArtikuluaren bide osoa: Androidea » Android gailuak » Telefono mugikorrak » Samsung » Samsung IFA 2018an egongo da produktu berriekin\nWhatsApp-ek argazkia sartuko du argazki moduan\nHTC U12 Life-ren errendagarritasuna, markaren hurrengo gama ertaina, iragazi egiten da


Group / Ekitaldiak / 2018\nFinketa eta petrokimika sektoreetako foro tekniko eta erakusketarik garrantzitsuenetariko bat da REFCOMM. Besteak beste, proiektu eta prozesu ingeniariek, operadoreek, mantenimenduko langileek eta beste lider batzuek Coker, CatCracker eta Sulphur Recovery prozesuen inguruko ezagutza eta ideiak partekatzeko erabiltzen duten foroa. AMPO POYAM VALVES-ek finketa eta petrokimika sektorerako teknologia maila altuko balbulak diseinatu eta ekoizten ditu eta horrexegatik izango da Valentzian … Continued\nVALVE WORLD industriako feriarik garrantzitsuenetarikoa da eta horrexegatik parte hartuko dugu bertan laugarren aldiz, stand propio batekin. Bertan teknologia maila altuko gure produktuak aurkituko dituzue ikusgai. Pozik egongo gara zurekin batera soluzioak, produktuak eta zerbitzuak aztertzeko.\nFinketa eta petrokimika sektoreetako foro tekniko eta erakusketarik garrantzitsuenetariko bat da REFCOMM. Besteak beste, proiektu eta prozesu ingeniariek, operadoreek, mantenimenduko langileek eta beste lider batzuek Coker, CatCracker eta Sulphur Recovery prozesuen inguruko ezagutza eta ideiak partekatzeko erabiltzen duten foroa. AMPO POYAM VALVES-ek finketa eta petrokimika sektorerako teknologia maila altuko balbulak diseinatu eta ekoizten ditu eta … Continued


Urriaren 17a pobreziaren aurka borroka egiteko nazioarteko eguna da. NBEaren arabera eguna dolar batekin pasatzen duten 736 milioi pertsona daude munduan. Gosearen biktimak sekula baino gehiago dira. Bost minutu oro 65 haur hiltzen dira pobreziarekin zerikusia duten arrazoiengatik.\nBizi dugun pandemiaren joaldiak ere badu zerikusia pobrezia-bailarekin. Beti dago zer egiterik pobreziaren aurka. Urtero bizitza bat salbatzeak eguneko 64 zentimoko kostua du. Saihestu daitezkeen heriotza lotsagarrien aurka protesta dezakegu eta egitura hobeagoen alde borroka egin. Gure ohiturak alda ditzakegu eta erantzukizunez jokatu, denbora eta ideiak partekatu, dirua... Olaranek dioen bezala, gosea onartutako genozidio programatua baino ez da. Gure esku dago pobreziarekin akabatuko duen belaunaldiaren parte izatea.\n“Pobrezia ez da baliabide kontu hutsa. Munduko nekazaritzak egun munduko biztanleriaren bikoitza elika dezake. Pobrezia injustizia kontua da, beraz.


2023rako Etxebizitzaren Gida Plana aurkeztu du Bilbok - Deia\n2023rako Etxebizitzaren Gida Plana aurkeztu du Bilbok\ndeia.eus 20.01.2021 | 14:59\nEtxebizitzaren Gida Planaren aurkezpena. Bilboko Udala\nEtxebizitzaren Gida Planaren aurkezpena.\nBILBO. Gaur goizean, urtarrilak 20, Bilboko Udal Etxebizitzak diseinatutako Bilboko Etxebizitzaren Gida Palana aurkeztu egin da, 2023ra begira.\nBi tresnak helburu bera izango dute, urian hautemandako etxebizitza-beharrei erantzuteko.\nGida Planak lehentasunezko lau helburu izango ditu:\nLehenik eta behin, alokairuko etxebizitzen parke publikoa handitzea, taxuzko errentan eman ahal izateko.\nBeste helburu bat izango da eraikitako egungo parkean esku hartzea, birgaitze-jarduketak eginda etxe horien bizigarritasuna eta irisgarritasun-baldintzak eta energia-efizientzia hobetzen lagunduz.\nHirugarren jarduera-ildoa hiri-berroneratze integrala sustatzea izango da, gizarte-kohesioaren elementu bultzatzaile gisa.\nEta laugarrenik, berrikuntzan aurrera egingo da hainbat kolektiboren behar espezifiko eta aldakorrei erantzungo dieten ereduetarantz, bereziki gazteei, adinekoei eta gizarte-bazterketako arriskuan daudenei.\nBestalde, Bilboko Udal Etxebizitzen Plan Estrategikoak bost erronka planteatzen ditu, jarduketa estrategiko batzuen bidez lortu nahi dituenak. Hauek dira identifikatutako erronkak: etxebizitza duina bermatzea hiria eta gizartea berroneratzeko jardueren bidez, etxebizitza sozial gehiago sortzea, etxebizitza eskuragarriak izatea ziurtatzea, hirugarren sektorearekiko eta sektore pribatuarekiko lankidetza sustatzea etxebizitza sozialen eskaintza bultzatzeko, eta etxebizitza-zerbitzu publikoaren kudeaketa modernizatzea.\nIldo horretan, Bilboko Udaleko Etxebizitza Saileko zinegotzi Jon Bilbaok nabarmendu duenez, "Bilboko Etxebizitzaren Gida Planaren erronka nagusietako bat da batez ere kolektibo ahulenei etxebizitza eskuratzen laguntzea, hau da, gazteei etxebizitza eskuratzen laguntzea, emantzipatzen laguntzeko, adinekoei arreta ematea eta premia bereziko egoeretan jardutea, hala nola etxegabetzeetan, pobrezia energetikoan, etxerik gabeko pertsonen edo indarkeriaren biktima diren emakumeen kasuetan, horiek baitira osasun-krisiak markatutako egungo testuinguruan garrantzi berezia duten egoerak".\nHelburu garrantsitzua da alokairuko etxebizitzen parke publikoa handitzea, taxuzko errentekin, batez ere etxebizitzarik eraiki ez dela eta azken urteetan. Ildo horretan, besteak beste, Bilboko etxebizitza hutsak mobilizatzea bilatuko da, horien erabilera sustatuko duten neurrien bidez. Alokairua sustatzeko helburuarekin, halaber, alokairu-merkatuko bitartekaritza-bulegoa sortuko da.\nBulego horrek alokairu-erregimeneko etxebizitzen arloko orientazioa, informazioa eta aholkularitza eskainiko ditu. Bilboko Udal Etxebizitzei esker alokairuko etxebizitzen parke publikoa handitzen lagunduko du, baita, bizitoki dotazionalak sustatzeak, esaterako, aurten Ametzolan eskuragarri egongo direnak bezalakoak.\nBeste helburu estrategiko bat eraikitako parkean esku hartzea da, Bilbok irisgarritasun- eta efizientzia energetikoko baldintza egokiak dituen etxebizitza-parke bat izan dezan laguntzeko. Horretarako, zenbait neurri hartuko dira, jarduketa hauen bidez: politiken arteko koordinazioa hobetu; birgaitzearen arloko informazio eta aholkularitza hobea eta eskuragarriagoa lortu; zailtasun handienak dituzten kolektiboei finantzaketa eskuratzeko erraztasunak eman, betiere premia larrienak hobeto identifikatuta izateko eta beharrezkoa denean lehentasunez jarduteko.\nBestalde, Udal Etxebizitzek alokairuko babes publikoko etxebizitzen parke propioan jardutea aurreikusten dute, parkearen kudeaketa hobetzeko, birgaitze-jarduketak bultzatzeko eta esleipen-sistemak berritzeko. Ildo horretan, Udal Etxebizitzen arautegi berriak aurreikusten du kudeaketa elektronikoko prozesuen hobekuntzan aurrera egitea, bai eta herritarrekin eta Udal Etxebizitzen erabiltzaileekin parte hartzeko eta horiekin harremana izateko mekanismoen hobekuntzan ere.\nPlan biek auzoen berroneratze urbanoan jarriko dute arreta, gizarte-kohesioko elementu gisa, eta etxebizitzaren eremua gaindituko dute, ingurune fisikoan eta eraikinetan nahiz auzoen biziberritze sozial eta ekonomikoan aurrera egingo duten irismen handiagoko esku-hartzeekin.\nKontuan hartzen den beste elementu estrategiko bat formula berriak aztertzea izango da, herritarren behar espezifiko eta aldakorrei erantzuteko, eta horrela bizi-ibilbideak erraztuz. Egin beharreko jarduketek Bilboko gizartearen errealitate berriari erantzun nahi diote, izan ere, 65 urtetik gorako biztanleak gero eta gehiago dira, eta gazteek lehen etxebizitza eskuratzeko zailtasunak dituzte, bai eta bizitegi-arloan arazoak dituzten gainerako kolektiboei arreta eman ere.\nBilboko Udal Etxebizitzen Plan Estrategikoak 2023ra arte jasotzen dituen jarduketen artean, honako hauek nabarmentzen dira: parke publikoa handitzearen aldeko apustu etengabeaz gain, Bilboko Udal Etxebizitzak eta Eusko Jaurlaritzako Lurralde Plangintza, Etxebizitza eta Garraio Saila Bilboko Otxarkoaga auzoan egiten ari diren eraikinen berroneratzeko eta birgaitzeko proiektua, birgaitzeko ereduaren eta metodologiaren hedapena, Alokairuaren Bitartekaritza Bulegoa sortzea, administrazio elektronikoaren garapena bultzatzea, herritarren parte-hartzea garatzea etxebizitza sozialen proiektuetan eta kudeaketan, kudeaketaren eraginkortasuna optimizatzea, zerbitzuaren kalitatea hobetu eta modernizatuz, eta Bilbo gizarte-berrikuntzaren abangoardian kokatzeko ekimenak abiaraztea.\nBai Bilboko Etxebizitzaren Gida Plana bai Bilboko Udal Etxebizitzen Plan Estrategikoa eragile publiko eta pribatuen parte-hartzearekin definitu dira, sektoreko adituen, gizarte-elkarteen eta, oro har, herritarren zuzeneko inplikazioarekin, lan-tailerren eta elkarrizketa pertsonalen bidez. Planaren jarduerak bat etorriko dira Eusko Jaurlaritzaren Etxebizitza Planean ezarritako jarraibideekin.\nBilboko Etxebizitzaren Gida Plana


Georges Simenonen aurkezpena\nGure eskerrak Centre d´études Georges Simenon-eko arduradunei irakur gida honetarako biografia eta kronologia erabiltzeko baimenarengatik.\nOrain ehun urte jaio zen Liègen (Belgika) bizitzari zinez etekin handia atera zion Georges Simenon. 200 eleberri baino gehiago idatzi zituen. Eta berak bere Quand j´étais vieux (1971) autobiografian esaten digunez, 10.000 emakume baino gehiagorekin izan zituen sexu-harremanak. Munduko lau hegaletan batetik bestera ibili zen, sekula idazteari utzi gabe.\nEuskaraz oso zabaldua dagoen esaera zaharra: "Ondo eta azkar, usoa hegetan". Hots, oso zail da, gauzak azkar eta ongi egitea. Horra hor salbuespen bat: Georges Simenon. Horrenbeste eleberri idatzi arren, bere lanak goimailakoak direla esan behar.\nEstatu Batuetako William DeAndrea zuzen zebilen esatean: "Simenonen lanek garbi erakusten digute, asko idaztea eta gaizki idaztea ez direla nahitaez elkarri lotuak".\nHorixe da oraingo literatura kritikarien ustea eta horrela aitortzen zuten André Gidek, Ford Madox Fordek, Mauriac-ek eta beste idazle askok.\nSimenonek bere aurreneko eleberria hamazazpi urterekin idatzi zuen (Au pont des arches) eta 1989n hil zenean, bazituen 220 argitaratuak.\nSimenon batez ere Parisko Maigret inspektoreagatik da ezagun. 84 eleberri idatzi zituen Maigret pertsonaia nagusia delarik. Aurrena 1930ean, Pietr-Le-Letton.\nFilmei esker, are entzutetsuago egin da Maigret. Jean Renoir-ek ere zuzendu zuen Maigreten film bat: La nuit du carrefour. Batzuetan Jean Gabin-ek egin zuen Maigreten lana filmetan.\nHiru ezaugarri dira nagusi Simenonen lanetan: Pertsonaien egiaztasuna, beren jokabidean sakontzeko dohaina, eta gizarteko giroaren indarra.\nPolizia eleberrietan ohituak gaude detektibea gizaki harrigarria dela ikusten. Batez ere buruargitasun miresgarriz jantzita agertzen zaizkigu. Supermanak dira. Bizitzan inortxok edo bakan egiten dituzten gauzak burutzen dituzte.\nSimenonen pertsonaiak, bai Maigret bera eta bai bere inguruan azaltzen direnak, eguneroko pertsonaiak dira. Hain zuzen ere Maigret horretaz axolatuko da: "Zerk bultzatu du horrelako pertsonaia arrunta, hilketa hau egitera?". Gertakarien hermeneutika egiten du. Askotan huskeriak direla ohartuko da.\n"Asko ikusia, asko ikasia" esan ohi da, arrazoiez. Simenon mundu zabalean barna ibilia zen, nazio askotan bizi izana (USAn ere urte mordoxka), hiru ezkontzaren gozamena eta nekeak ezagutua. Maite-maite zuen alabak bere buruaz beste egin zuen. Betiko zauria utzi zion bihotz-zolan. Nahigabea uste ez den tokitik etor daitekeela ikusi zuen.\nSimenon pertsonaien baitan sartzen da. Batek baino gehiagok esan du, baduela Dostoievskiren barnebegi zorrotza, pertsonaiek buru-muinetan darabiltzaten gogoetak zulatzeko.\nHorrela agertzen zaigu L´homme qui regardait passer les trains (1938) eleberrian, adibidez.\nBeraren idaztankerak berriz, Hemingwayrena oroitarazten digu: objetiboa, zuzena, apaingarririk gabekoa, indartsua.\nKontinente guztietan da ezagutua eta ohoretua Georges Simenon. Berak idatzitako 500 milioi eleberri salduak izan dira eta 50 hizkuntzez irakur litezke hark utzi zizkigun literatura lanak.


Eibarko Kirol Patronatoak Uda 2022 igeriketa programa aurkeztu du herriko gazteenentzat - etakitto.eus\nEibarko Kirol Patronatoak Uda 2022 igeriketa programa aurkeztu du herriko gazteenentzat\nPrograma hori 2019an eta aurreko urteetan jaiotakoentzat da. Ikastaroak honako datetan garatuko dira: ikastaro osoaren kasuan, ekainaren 27tik uztailaren 22ra; 1. hamabostaldiaren kasuan, ekainaren 27tik uztailaren 8ra; eta 2. hamabostaldian, uztailaren 11tik 22ra.\nIzena ematerakoan, lehentasuna izango dute ikastaro osorako apuntatzen direnek eta bazkideek direnek. Aurretiko izen-ematea maiatzaren 9tik 26ra arte egin daiteke: zuzenean Ipurua eta Orbea kiroldegietan edo, bestela, www.eibarkirola.eus bitartez. Maiatzaren 27an zozketa egingo da eta emaitzak argitaratuko dira Ipuruako iragarki-taulan edo aipatutako web orrialdean. Handik lau egunera, maiatzaren 31n, maila proba egingo da aurretik hitzordua hartuta actividades@eibarkirola.eus helbidean. Ondoren, ekainaren 1ean zabalduko da izena emateko epea, aurrez aurre, diploma edo maila agiria aurkeztuz (zapaburu eta ahate mailetan izan ezik) eta ordainketa tarjetaren bidez egingo da. Ekainaren 13tik aurrera zozketan parte hartu ez dutenek izena emateko aukera izango dute, beti ere eskaeren ordena errespetatuz.\n#haurrak#igeriketa#kirola#umeakEibarko Kirol Patronatuaigeriketa programaKirol patronatua\n« ‘Eragin guneetan murgilduz’ ekimenaren laugarren saioa egingo dute bihar Sostoa abesbatzak Oñatin eskainiko du kontzertua domekan »


Konpostatu Archives - BilTaGarbi - EUS - Traitement des Déchets Ménagers et Assimilés\nEne eraikinaren peko konpostagailua erabiltzen dut. Apartamenduan bizi zira, pentsu duzu konpostaketa ez dela zuretzat. Okerra ! Zure eraikinean konpostagailu kolektibo bat ezar dezakezue. 4 kideko familia baldin baduzu zure zikinuntzia 160kg-taz arinduko duzu urtean...\nEne apartamenduarentzat, xixare-konpostagailua hautatzen dut Apartamenduan bizi zira eta pentsu duzu konpostaketa baratzea dutenentzat baizik ez dela. Okerra ! Aterabide bat bada, xixare-konpostaketa… Zure zikinuntziaren herena balioztatzen ahalko duzu eta...\nEne baratzean konpostagailu bat ezartzen dut. Baratze bat baduzu eta zure lurrustela ekoizteko gogoa. Zure hondakin zonbaitzu konpostatuz, 100kg lurrustel barne sortzen ahalko duzu urtero eta azkenean “ez” erran ongarri kimikoeri. Horrez gain, zure...\nXatar berrerabilgarriak erabiltzen ditut Naturalak eta ekonomikoak direlakotz, gero eta buraso gehiagok hautatzen dituzte xatar berrerabilgarriak. Gaur eguneko xatar berrerabilgarriak ninia idor mantentzen du eta erosoa da arrunt. Aurre-iritzieri buru egiteko, zehaztu...


Josune Muñozekin solasean | Hitzen uberan\n← “Bobby Sands, martxa baten lehen notak” argitaratu du Txalapartak\nElorriagaren “Iazko hezurrak” mintzagai →\nLiteratur kritika feminista ez da bere benetako neurrian hartzen\nPoligamia justifikatzeko zuribide gisa beti esan izan dute andreek ez daramatela hain gaizki, eta ez da egia. Emakumeak beti kexatzen dira, baina Mariamak lehenengo oihua egin zuen, oihukatu egin baitzuen: ez zaigu gustatzen, guk hau ez dugu nahi. Eta arrazoitu egin zuen: ez zaigu gustatzen ez dakarrelako parekotasunik, min handia eragiten duelako… Poligamia egiten den baldintzak ere ikusi behar dira, senarrek hartzen duten bigarren emaztea beti delako gazteagoa eta politagoa, horren seme-alabak gazteagoak izaten dira eta zaharragoek baino grazia gehiago egiten diote senarrari. Emakumeen duintasunaren, askatasunaren eta erabakitzeko aukeren kontra doan ohitura bat da, eta horrelaxe erakusten du Mariamak. Bere oihu horrekin bide zabaldu zuen, eta horren ondoren emakume idazle askok hitz egin dute gaiaren kontra.\nAfrikako literatura denez, beti dugu exotismo-geruza bat jartzeko arriskua eta tentazioa, are gehiago kontuan hartzen badugu euskaraz daukagun Afrikako literatura gehiena haur eta gazteena dela: ipuinak, mundu koloretsua… Beraz, nik eleberriaren benetako nortasuna kokatu nahi nuen, istorio hori Afrikan gertatu zen, baina berdin gerta zitekeen Euskal Herrian ere, eta, hain justu ere, gertatu zen. Garaiko feminismoaren indarra islatzen da bi-bietan, zer-nolako indarra eman zien emakume hauei egin behar zituzten aldarrikapenak egiteko.\nZoritxarrez, literatura-sistema guztietan gertatzen da, bagaude literaturan adituak garenok, horretan trebakuntza eta prestakuntza dugunok, eta gero dago usteen zera hori, usteen eta zurrumurruen arabera egiten den kritika, sasi-kritika. Hori asko egin da Euskal Herrian. Jo dezagun benetako irizpide kritikoetara eta ganorazkoak diren horietara: zenbakiak, benetako datuak… Badakit literatur zientzietan beti egongo direla subjektibitate handian jausteko arriskuak. Baina horixe da, hain zuzen, kritikariok egin behar dugun lehen pausoa, distantzia hartu, eta horretarako oso baliagarriak dira benetako datuak eta zenbakiak. Ni heldu arte EIEn ez zen egin genero-irakurketa bat. Beraiek dituzte datu guztiak. Horiei erreparatuta argi geratzen da, esanak esan, emakumeen presentzia %24 dela, EIEko iazko datuen arabera\nDemagun, Miren Agur Meabe. Ados, estilo oso aberatsa du, badu bizkaiera eta antzinako hitzak ekartzeko apustua, baina horiek bakarrik dira bere obraren ezaugarriak? Kontuan hartu behar da zer-nolako gaiak jorratzen dituen, zer-nolako trataera ematen dien… Zergatik azpimarratu behar dugu bere lana, soilik klitori hitza agertzen delako? Ez al diegu erreparatu behar hitz hori erabiltzearen atzean dauden beste arrazoi batzuei?\nNoski! Nik nabaritu ez badut… Hasteko kritikari feministen talde bat dugu, Sareinak. Amaitu da isolamenduaren garaia, zeharkatu dugu basamortua. Aurrerapausoak ikusten ditut, baina uste dut irizpide bikoitzena behingoz amaitu behar dela. Era berean, beti egongo naiz kezkatuta emakume autoreen mantentze horrekin, oraindik ez dira urte nahikoa pasa geratu garela ikusteko. Iritsi garela bai, mugitu garela bai, inoz baino erdiguneagoan gaudela, bai, baina geratzearena ikusteko dago. Mantenduko gara esku-liburuetara iristen garenean.